14.01.2018 10:21 0 1511\nПрезидентимизнинг 2017 йил 14 мартдаги қарори билан ҳафтанинг пайшанба куни «Ҳуқуқбузарликлар профилактикаси куни» этиб белгиланди. Қарорга мувофиқ ички ишлар органлари таянч пунктлари, ҳуқуқни муҳофаза қилувчи ҳамда бошқа давлат идоралари ва ташкилотларида ҳуқуқбузарликлар профилактикаси бўйича фуқароларнинг сайёр қабуллари, суд муҳокамалари бўйича сайёр суд, жиноятчиликнинг олдини олиш борасида тарғибот-ташвиқот ишлари, йўл ҳаракати хавфсизлиги бўйича рейдлар, фоҳишалик, ичкиликка ружу қўйиш, гиёҳвандликни одат қилганлар билан профилактик тадбирлар... ўтказилиши белгилаб қўйилган.\nҚарор ижроси доирасида амалга оширилган кенг кўламли ишлар натижасида ўтган йилнинг 10 ойи мобайнида республика миқёсида умумий жиноятлар сони ўтган йилнинг шу даврига нисбатан 14 фоизга, шундан талончилик 16 фоизга, босқинчилик 19 фоизга, қотиллик 21 фоизга, товламачилик 22 фоизга, безорилик 34 фоизга камайишига эришилган. Аёллар ўртасида жиноят содир этиш ҳолатлари 16 фоизга, ёшлар ўртасида 14 фоизга, вояга етмаганлар ўртасида 17 фоизга камайган. Аҳоли ва жамоатчилик билан яқин ҳамкорлик ва мулоқот ўрнатилиши оқибатида 1 минг 243 маҳаллада бирорта ҳам жиноят содир этилмаган.\nҲисоботдаги рақамлар, албатта, ўз-ўзидан тўқиб чиқарилмайди. Унинг ортида минглаб ички ишлар ходимларининг меҳнати, ҳаловатсиз тунлари ётибди. Бироқ...\nҚўл синса, енг ичида\nПрезидентимиз Шавкат Мирзиёев 2017 йилнинг 9 феврал куни ички ишлар органлари фаолияти, тизимда мавжуд муаммо ва камчиликлар, истиқболдаги вазифаларга бағишланган видеоселекторда: «Ички ишлар органлари шундай ишлаши керакки, токи халқ давлатдан рози бўлсин. Лекин айрим жойларда уларнинг фаолияти одамлар эътирозига сабаб бўлмоқда», деган эди. Ҳуқуқбузарликлар профилактикаси мавзусини ўрганиш чоғида бу гапларнинг айни ҳақиқатлиги ва ҳамон шамоли эсиб турганлигига ишонч ҳосил қилдик. Тошкент шаҳри мисолида бир ой давомида олиб борган кузатувларимиз билан танишиб, ўзингиз хулоса чиқарарсиз.\nТошкент шаҳар ИИББ режаси бўйича 16 ноябр куни ўтказилиши мўлжалланган профилактика тадбирлари рўйхатини олгач, айрим манзилларнинг телефон рақамини топиб, мавзу юзасидан қўнғироқлашдик.\n— Алло, ассалому алайкум. Учтепа тумани «Ширин» маҳалласими?\n— Ҳа, эшитаман.\n— Бугун ҳуқуқбузарликлар профилактикаси куни муносабати билан маҳаллада қандай тадбир ўтказилаяпти?\n— Бугун ҳисобида ҳозирча ўтказилгани йўқ.\n— Айни пайтда маҳалла билан бирга дизайн коллежида жиноятчилик бўйича муҳокама ўтказилиши керак эди-ку.\n— Билмадим, бизга ҳозирча бу ҳақида ҳеч ким хабар бергани йўқ.\n— Маҳалла раиси ва нозири қаерда?\n— Маҳаллани айлангани яқиндагина чиқиб кетишганди.\nТелефон гўшагини қўярканмиз, «Бу тадбирга масъул ички ишлар ходимлари айни пайтда нима қилишаётган экан?», «Маҳаллага хабар бермасдан, жиноят иши муҳокамасини ими-жимида ўзлари ўтказиб кетишдимикан?», «Йўқ, бундай бўлиши мумкин эмас. Маҳалла одам тўплаб бермаса, кимга тушунтириш ишлари олиб борилади?» каби қарама-қарши фикрлар хаёлдан ўтади. Сўнгра кейинги манзил рақамига сим қоқдик.\n— Шайхонтоҳур тумани «Новза» маҳалласими?\n— Ассалому алайкум, эшитаман.\n— Бугун пайшанба — ҳуқуқбузарликлар профилактикаси куни, шу муносабат билан маҳаллада қандай тадбир ўтказилди?\n— Хабарим йўқ, мен бу ерда ишламайман.\n— Унда кимсиз, маҳалла идорасида нима қилиб ўтирибсиз?\n— Шу маҳаллада яшайман. Иш билан келгандим, бироз шу ерда ўтириб туришимни илтимос қилишди...\nАйни пайтда ўтказилиши керак бўлган тарғибот-ташвиқот тадбири ҳақида билишга уриндик. Унинг айтишича: «Маҳалла ходимлари шу атрофда юрибди, лекин ҳозирча ҳеч қандай йиғин ҳақида гап йўқ».\nШу тарздаги суҳбатларимиз жараёнида Миробод тумани «Билимдон» маҳалласида профилактика тадбири ўрнига аҳолига ёғ тарқатилаётгани, «Софдил» МФЙ ходимлари эса ҳудуд нозирининг кимлигини ҳатто билмаслиги, профилактика тадбирларидан умуман бехабарлиги, Яшнобод тумани «Бойқўрғон» МФЙ ходимлари профилактика куни ҳақида маълумотга эга эмаслиги маълум бўлди. Яна ушбу тумандаги «Мухтор Ашрафий» ва Юнусобод туманидаги «Боғишамол» маҳаллаларида шунга ўхшаш ҳолат экан.\nТелефон орқали хабарлашувлар асносида гувоҳи бўлдикки, Ҳуқуқбузарликлар профилактикаси куни тадбирлари кўплаб маҳаллаларда рисоладагидек ўтказилаётир. Мисол учун, Миробод туманидаги «Парвона», Юнусобод туманидаги «Ҳусниобод», Мирзо Улуғбек туманидаги «Нур» маҳаллаларида олиб борилаётган ишлар мақтовга сазовор.\nТошкент шаҳар ИИББнинг 16 ноябрдаги ишлар ҳисоботига кўз ташласак, шу кунги профилактика тадбирларига жами 2 654 нафар ходим жалб этилган бўлиб, 8 та йўналиш бўйича профилактик-огоҳлантирув тадбирларни амалга оширувчи гуруҳлар ташкил қилинган. 21 та маҳаллада 20 та жиноят муҳокамаси, 18 та маҳаллада маъмурий ҳуқуқбузарликлар юзасидан сайёр суд, 21 та маҳаллада кўп қаватли уйлар ва якка тартибдаги хонадонларни техник қўриқлов пултига улаш ҳамда ижтимоий соҳа объектларига видеокузатув мосламаларини ўрнатиш каби тадбирлар амалга оширилган. Аммо биз дуч келган салбий ҳолатлар бу борада ҳали кўп иш қилиниши кераклигидан далолат бериб турибди.\nМинг эшитгандан бир кўрган афзал\n23 ноябр, пайшанба. Соат 9:00. Чилонзор туманидаги «Шарқ» маҳалласидамиз. Қўлимиздаги режа бўйича айни шу вақтда ИИБ ходимлари томонидан маҳалла ҳудудида йўл ҳаракати хавфсизлиги бўйича рейд ўтказилиши белгиланган. Аммо бирор соат чамаси шу атрофда куймалансак-да, тадбир ташкилотчилари қорасини ҳам кўрсатмади. Сўнгра МФЙ идораси эшигини тақиллатдик. Маҳалла раиси билан суҳбатдан маълум бўлдики, ҳудудда рейд ўтказилиши ҳақида уларга ҳатто хабар ҳам берилмаган.\nБу вазиятдан бироз ҳайрон бўлганча қўшни маҳалла томон йўл оламиз. «Шароф» МФЙ маслаҳатчиси бизга маҳаллада қилинаётган ишлар ҳақида гапириб берар экан, хавфсизлик ва ободонлаштириш ишлари кўнгилдагидек олиб борилаётганини қистириб ўтди. Бироқ бугунги профилактика куни ҳақида сўз очганимизда, тўсатдан жим қолди. Маҳалла раиси ва нозири йўқлиги боис маслаҳатчи улардан ўтиб бирор нима дейишга иккиланди, назаримизда. Ҳудудда рейд ўтказиши керак бўлган ички ишлар ходимларидан эса ҳозирча дарак бўлмаган.\nКейинги манзил — Учтепа туманидаги «Фарҳод» маҳалласи. Идорада ҳеч зоғ учрамади. Бу ерда кутиб ўтириб вақтни бой бермасдан, «Боғичинор» маҳалласида ўтадиган сайёр суд мажлисига ошиқдик. Соат 14:00 га яқин «Фарҳод»га қўнғироқ қилиб, маҳалла маслаҳатчисидан 229-умумий ўрта таълим мактабида, чиндан ҳам, профилактика тадбири ташкил этилиши кераклиги, аммо ҳеч қандай «муҳокама-пуҳокама» ўтказилмаганини билиб олдик.\nҲайронсан киши, қўлимиздаги рўйхатда маҳалла раиси, профилактика инспектори ва Тошкент шаҳар ИИББ режасида қайд этилган ходимлар ҳамкорлигида жиноятлар муҳокамаси ўтказилиши кўрсатилган. Номи бор-у, ўзи йўқ бунақа тадбирлар ҳақида неча қоғозлаб ҳисоботлар тўқиб-бичилган экан — шу ёғи қизиқ. Таассуфки, рўйхатларда хўжакўрсинга қайд этилиб, қоғозлардагина амалга оширилган профилактика тадбирлари натижасида қанчалаб ҳуқуқбузарликнинг олдини олиш имконияти бой берилди.\n«Ҳуқуқбузарликлар ўз-ўзидан содир этилмайди. Асосий масала ҳуқуқбузарликларнинг оқибатлари билан курашиш эмас, балки барвақт олдини олиш, содир этишга имкон берган сабаб ва шарт-шароитларни ўз вақтида бартараф этишдан иборатдир», деган эди Президентимиз 15 ноябрда ўтказилган видеоселекторда.\nЖазолаш эмас, даволаш керак\nУчтепа туманидаги «Боғичинор» маҳалла фуқаролар йиғини биносини топгунимизча нақ она сутимиз оғзимдан келди. Негаки, МФЙ идораси Боғичинор кўчасида эмас, Лолазор кўчасида жойлашган экан. Сал аввал зикр этилган сайёр суд мажлиси худди шу манзилда ўтказилиши белгиланган эди. Хайрият, бир соатлар чамаси кечикиб бўлса-да ҳакамлар етиб келишди. Жами 11 та иш кўриб чиқилди: йўл ҳаракати қоидаларини бузиш (5), ҳуқуқбузарлик (2), ноқонуний тадбиркорлик (1), жамоат жойида ичкиликбозлик (1), Тошкент шаҳрида пропискасиз яшаш (1). Битта иш эса суд томонидан рад этилди.\nСуднинг ўтгани эмас, унга ИИБ ходимлари томонидан қандай мазмундаги ишлар тақдим этилгани муҳим. Масалан, жамоат жойида алкогол ичимлиги ичганлиги учун уч нафар аёлдан жарима ундирилиши сўралган. Аммо муҳокама жараёнида айбланувчилар тақиқлов қўйилмаган жойда ичимлик истеъмол қилишганини айтишди. Буни ИИБ ходими ҳам тасдиқлади. Айбланувчиларга нисбатан огоҳлантириш ҳукми чиқарилди. Таажжубланасан, бу иш нима учун судга тақдим этилди-ю, қандай натижага эришилди?..\nКейинги ҳукмда Тошкент шаҳрида вақтинча пропискасиз яшаган олти йигит жавобгарликка тортилиб, ҳар бирига энг кам ойлик иш ҳақининг икки баравари миқдорида жарима белгиланди. Энди бу ёғини эшитинг, айбланувчиларнинг бири билан телефон орқали боғланганимизда ушбу ҳолат аслида биринчи марта юз бергани, лекин иккинчи марта деб расмийлаштирилгани, улар эса ИИБ ходимининг босими билан судда чурқ эта олишмаганини айтди.\n«Дўхтир билан милицияга ишинг тушмасин», деган сўзлар бежиз келиб чиқмаганига, мана, ўзимиз гувоҳ бўлиб турибмиз. Аслида бу соҳа вакиллари аҳолининг энг яқин дўстига айланиши керак эмасми?! Улар ҳақида халқимизда салбий фикр ўрнашиб қолгани тўғрисида давлатимиз раҳбари ҳам кўп гапиради. Энди буни ўзгартириш учун қанча тер тўкилиши, балки авлодлар алмашиши керак бўлади.\nСуд рад этган ишнинг мазмуни қисқача шундай эди: 1,5 яшар фарзанди эҳтиётсизлик сабабли оёғини кесиб олгани учун онадан жарима ундириш керак... экан. ИИБ ходимининг қайта-қайта «кўриб чиқмаса бўлмайди»сидан кейин судья Алишер Сатторов шундай деди: «Боласини кўтариб шифохонама-шифохона югуриб юрган онага қайси меъёрларга таяниб, қайси виждон билан жазо тайинлаймиз? Мен бунақа ишни кўриб чиқмайман...».\nЮлдузни бенарвон ураман, елкамдаги юлдузларни яна биттага кўпайтираман деб оёғи тойиб кетиб, юлдуз санаб қолиш ҳам ҳеч гап эмас. Энг ёмони, халқ орасида давлатга, ҳукуматга нисбатан ишончсизлик кайфияти пайдо қилгани қолади. Биз бу билан ИИБ ходимларининг барчаси шундай деган фикрдан йироқмиз, албатта. Аммо «битта тиррақи бузоқ»нинг қилиғи кўпга татиши кишини ташвишлантиради.\nТанганинг ўнг томони\nКузатувимизнинг учинчи ҳафтаси, 30 ноябр — пайшанба куни кўпроқ ижобий ҳолатларга дуч келдикки, бундан ўзимиз ҳам ғурурландик. «Ракат», «Бошлиқ», «Дамариқ» (Яккасарой тумани), «Бешёғоч», «Кичик Хирмонтепа» (Чилонзор тумани), «Баҳор» (Мирзо Улуғбек тумани) сингари маҳаллаларда хавфсизлик профилактикаси кунидаги тадбирлар ўз ўрнида амалга оширилгани аниқланди.\nТелефон орқали олинган хушхабарлардан хурсанд бўлиб, Яккасарой туманидаги «Қушбеги» маҳалласи томон шошилдик. Айни пайтида борган эканмиз, бир гуруҳ фаоллар жанжалли оилани яраштириш масаласи бўйича йўлга отланаётганининг устидан чиқдик. МФЙ раисининг таъкидлашича, пайшанба — ҳуқуқбузарлик профилактикаси куни деб эълон қилингач, мунтазам ташкил этиб келинаётган тарғибот-ташвиқот ишлари ўз самарасини бермоқда. Жорий йилда маҳалла ҳудудида жиноятчилик ўтган йилгига нисбатан икки баробар камайган, фақат икки фуқаро енгил жиноят содир этган.\n— Президентимиз ташаббуси билан ҳафтанинг пайшанба куни «Ҳуқуқбузарликлар профилактикаси куни» этиб белгиланганлиги халқимизнинг янада хавфсиз ва осойишта яшашига шароит яратди, — дейди Шайхонтоҳур тумани ИИБ вояга етмаганлар ва ёшлар ўртасида ҳуқуқбузарликлар профилактикасини ташкил этиш гуруҳи инспектори, катта лейтенант Ғайрат Абдусамадов. — Олиб борилаётган тезкор чора-тадбирлар натижасида юртимизда содир этилган жиноят ва ҳуқуқбузарликлар сони кескин камайди.\nКузатувларимиз натижасида яна шунга амин бўлдикки, профилактика тадбирлари ўтказилиши олдиндан режалаштирилсада, МФЙ ходимларининг бир кун олдин, баъзан кечаси хабардор қилиниши ёки ИИБ ходимларининг белгиланган манзилга келмай қолиши ҳаолатлари учрар экан.\n— Маҳалламизда бирорта жиноят содир этган шахс йўқ. Маҳалла тинчлиги ва аҳоли уюшқоқлиги ҳам шунга яраша, — дейди «Бўрижар» МФЙ маслаҳатчиси Манзура Баҳромова. — Сайёр судларнинг ташкил қилингани аҳоли учун анча қулай бўлса-да, лекин бошқа маҳаллада яшовчи фуқаро содир этган жиноятни ўзга маҳаллада суд қилиш, менимча, бироз нотўғридек.\nАлбатта, бу жиҳатлар ҳам бор. Қош қўяман деб кўз чиқариш эса масалага юзаки ёндашишдан келиб чиқади.\nПрофилактика куни — дам олиш куни...ми?\nПойтахтимиз бўйлаб узоқ чўзилган саёҳатимизнинг охирги пайшанбаси — 7 декабр куни маҳаллаларга эмас, хорижга чиқиш-кириш, фуқароликни расмийлаштириш бўлимларига бориб, ёпиқ эшиклар олдида келди-кетдини кузатдик.\nУчтепа тумани ички ишлар бошқармасининг хорижга чиқиш-кириш, фуқароликни расмийлаштириш бўлимига айни чошгоҳ пайти иш билан келган ўттизга яқин фуқаро ҳафсаласи пир бўлиб қайтиб кетди. Бир соат туриб санаганимиз шунча, кун бўйи неча кишининг овораси чиққани эса фақат худога аён. Бинога кираверишда ўқловдай ҳарфлар билан «Пайшанба куни аҳолига хизмат кўрсатилмайди» деб битиб қўйилган.\n— Пайшанба кунининг «Ҳуқуқбузарликлар профилактикаси куни» деб эълон қилингани яхши, албатта. Шу муносабат билан қандай ишлар амалга оширилаётгани, уларнинг ижобий натижаларидан ҳам матбуот орқали хабардор бўлиб боряпмиз. Аммо профилактика куни экан деб, ўша куни аҳолига хизмат кўрсатмай қўя қолиш керак эмас-ку, — дейди юртдошларимиздан бири. — Мана, бугун болаларимни қўшнига ташлаб, паспорт масаласида жуда зариллигидан келдим. Фалон иш кунидан кейин учрашинг, дейишганди. Санаб чиқсам, айни бугун экан. Пайшанба куни аҳолига хизмат кўрсатилмаслиги тушимга кирибдими? Биргина мен эмас, қанча одам овора бўлиб қайтиб кетяпти. Ахир, профилактика тадбирлари бир соат бўлар, икки соат бўлар, кун бўйи давом этмайди-ку!..\nМирзо Улуғбек тумани ИИБ хорижга чиқиш-кириш, фуқароликни расмийлаштириш бўлими биносида таъмирчиларга дуч келдик. «Бугун ходимлар келмайдими?» деган саволимизга уста йигит: «Йўқ, шунинг учун ҳам девор бўяяпмиз», деди. Ортимизга қайтаётиб, посбондан қабул кунларини суриштирганимизда: «Пайшанба ва якшанба қабул йўқ, қолган кунлари эса бемалол келаверишингиз мумкин», деган жавоб олдик.\nБу ёғи қизиқ бўлди-ку: пайшанба профилактика куни деб аҳолига хизмат кўрсатишмаса, тарғибот-ташвиқот тадбирлари ўтказиладиган жойларга эса борганидан бормагани кўп бўлса... Президентимизнинг шу йил 14 мартдаги қарорида ҳафтанинг пайшанба куни «Ҳуқуқбузарликлар профилактикаси куни» этиб белгилаб қўйилгани-ку рост, аммо бу ўша куни аҳолига эшикларни тақатақ беркитиб қўйиш тўғрими? Бунақада халқимизда пайшанба — ички ишлар идоралари учун дам олиш куни экан, деган тасаввур уйғониб қолмайдими?!\nМамлакатимизда ҳуқуқбузарликларнинг оқибатлари билан курашиш эмас, балки барвақт олдини олиш, содир этишга имкон берган сабаб ва шарт-шароитларни ўз вақтида бартараф қилишдан иборат янгича механизм жорий этилди. Ҳар ҳафтанинг пайшанба куни — «Ҳуқуқбузарликлар профилактикаси куни» этиб белгилангани жойларда ижобий самара бермоқда. Бу борадаги ўн ойлик ҳолат акс этган аниқ рақамларни мақоламиз аввалида келтириб ўтдик.\nШу йил 15 ноябрда Президент Шавкат Мирзиёев раислигида ўтказилган видеоселектор йиғилишида барча саъй-ҳаракатларга қарамасдан, ҳуқуқбузарликлар профилактикаси бўйича камчиликлар ҳали кўплиги, уларни бартараф этиш ва соҳадаги аҳволни ўнглаш, берилган топшириқларнинг қатъий ижросини таъминлашда давлат идоралари, маҳалла фаоллари ва бошқа жамоатчилик тузилмаларининг ҳамжиҳатлигини янада мустаҳкамлаш лозимлиги таъкидланди. Ҳуқуқбузарликлар профилактикасида хизмат интизоми ва қонунчиликни кучайтириш, ички ишлар идоралари таркибига адашиб кириб қолган, масъулиятни тўла англамасдан, фуқароларнинг ҳақли эътирозларига сабабчи бўлаётган ходимлардан тозалаш масаласи доимо долзарбдир, деди давлатимиз раҳбари. Бундан ошириб биз нима ҳам дердик...\nпрофилактика ИИВ профилактика инспектори\nЎзбекистон фуқаролигидан маҳрум қилинган ИИВ ходимининг ҳуқуқи тикланди\nСпорт 13/02, 10:26\nЎзбекистон ИИВ терма жамоаси Дубайда «Жанговар гуруҳ» мусобақасида қатнашмоқда\nЖамият 04/02, 13:51\nИИВ суд ва терговдан қочиб юрган 10 нафар шахсни қўлга олди


Бир қўшиқнинг рост ва ёлғон ва рост тарихи – mulkdor.com\nБир қўшиқнинг рост ва ёлғон ва рост тарихи\nDecember 5 2014, 04:12 ЖамиятМақолалар\nРауф Парфи туғилган куннинг 70 йиллигига\n– Сиз бу қўшиқ тарихи ҳақида бирон нарса биласизми? – сўраб қолди қиз.\n– Билмайман. Умуман, қўшиқнинг қандай тарихи бўлиши мумкин. Рауф Парфи ёзган, Дадахон Ҳасан айтаяпти. Тўғри, жуда таъсирли қўшиқ.\n– Бу қўшиқ унинг ўз ҳаёти ҳақида, – деди қиз ишонч билан. – Рауфнинг иккала оёғининг ҳам тиззасидан пасти ёғочдан. У Тошкент Давлат университетининг журналистика факультетини тугатган. Бу қўшиқни биринчи марта ўзи куй басталаб ижро этган.\nРауф Парфи билан учрашиб, суҳбатлашиш менга насиб этмади. (Илоё унинг руҳи шод бўлсин). Марҳум дўстим Машраб Бобоев ҳар гал Самарқандга келганида, Рауф сизни кўп эслаб туради,”- деб айтарди. Ким билади, иккала оёғи ҳам йўқ, бунинг устига рубоб чалиб, бўтадай бўзлаб ашула айтади деб, ўзи ҳақида ҳикоя ёзган мендек бир ҳаваскор қаламкашни, бу воқеани менга чиндек қилиб гапириб берган бухоролик Сайёрани Рауф кечирдимикин, деган армон юки орадан йиллар ўтса ҳамки мени қийнаб келади.


Президент Ш.М. Мирзиёевга мурожаат « Ўзбекистон Халқ Ҳаракати\nПрезидент Ш.М. Мирзиёевга мурожаат\n05 August 2019 - 11:35\nАмалдорларимизга ишонч йўқ жаноб Президент. Ҳатто, шу хатниям сизга етказишимни мендан илтимос қилишди. Бошқаси ёпди-ёпди қиворади деб. Хатни ўзгартирмай шундайлигича чиқаряпман. Холис ватандошлар бўлса, Сизга етказарлар. Сизга ишонч билдириб қоламиз. Ўртадаги элчига ўлим йўқ.\n“Ўзбекистон Республикаси Президенти Ш.М. Мирзиёевга\nФарғона вилояти Олтиариқ тумани Полосон қишлоғи Қувирбоши кўчаси 39-уйда яшовчи Хайдаров Илҳомжондан\nАризамни маъзмуни шундан иборатким, мен 2015 йили ўз номига КАМАЗ русумли автомашинанаи сотиб олганман. Ва шу даврдан бошлаб шу автомашина ортидан тирикчилик ўтказиб келаман. 2019 йилги буғдой ўримида ҳам фаол қатнашиб келдим. 2019 йил 25 июль куни мени Олтиариқ тумани ИИБ ГАИ ходимлари Капчугай трассаси кругида автомашинамни ҳужжатларини сабабсиз олиб қўйишиб, Риштон туманига шағал ташиш учун юборишди. Менга ҳеч ким машинам учун салярка қуйиб бергани йўқ лекин мен ўз ёнимдан пул сарфлаб шу куни кечга қадар Риштонга шағал ташидим. Машинам учун салярка масаласини сўраганимда улар «Мени уйимга эмас. Биз вилоят ҳокимини буйруғини бажаряпмиз» деб жавоб беришди. Эртаси куни 26 июль 2019 йил куни соат чамаси эрталабки 8 ларда мен акамни уйига кетаётсам ГАИ ходимларидан икки киши шулардан бириси Одилжон исмли ГАИ ходимлари мени автомашинамни қувиб ўтишиб машиналарида йўлимни қисиб қўйиб тўхтатишди.\nМен машинадан тушиб нима гап десам. Улар машинани ҳужжатларини сўрашди. Мен нима учун бераман дедим. Улар бугун Риштонга шағал ташийсан деб айтишди. Мен уларга «ахир мен кеча ГАИлар ҳужжатимни олиб қўйишиб Риштонга жўнатишди ўз ёнимдан салярка қуйиб кечга қадар шағал ташидим, мени бугун тинч қўйинглар илтимос» дедим. Шунда Одилжон ГАИ «Сен мени уйимга хизмат қилмайсан. Мен вилоят ҳокимининг буйруғини бажаряпман» деди ва шериги ГАИ болага машинани номерини ечиб ол ва протокол туз деди. Мен «агар шу ишни қилсаларинг, телефонимга суратга оламан» дедим ва телефонга суратга олабошладим. Шунда икала ГАИ ходими мени қўлимни қайириб ўзларининг машинаси ичига мажбуран тиқиб, Олтиариқ ИИБга олиб кетишди.\nЙўлда Одилжон ГАИ машина ичида мени «сен мелиса гапини қилмайсанми» деб уриб келди. Ва ИИБ бўлимига келиб орқа катта эшикдан мелисахонага олиб киришди, шу ерда Одилжон мелиса қўлимни яна қайириб урди ва дўқ пўписа қилди. Мени қўлимдаги телефонимни олиб ичидаги мен ёзиб олган записларимди ўчириб юборди. Бир оздан кейин мелисахонада “бугун бориб ишларингни қилиб, лекин эртадан яна шағал ташийсан” деб мени қўйиб юборишди.\nЎша кун мени қўлим шишиб кетди, орқаларим маматалоқ бўлиб кетди. Уйдагиларимга индамай қўйдим. Лекин эрталабгача ухлай олмадим ва эрталаб дўхтирга келиб учрашдим. Мени қўлимни рентген қилишиб «қўлингизнинг суяги ёрилибди» деб айтишди, ва криминал очишди. Эртаси куни ГАИларни бошлиғи Воҳиджон исмли мелиса келиб «Сен менга айтмабсанда, у мени ходимим эди. Мен айтаман у келади, келишиб олинглар, деб қайтиб кетди, лекин шу кунга қадар ҳеч қандай мелиса ходими бошқа келмади. Мен акам туман прокурорига учраганидан кейин прокурор йўлланмаси билан экспертга бориб келдик. У ерда мени калтак еган жойларимни кўришди ва қўлимни ёрилган жойини кўриб бу сени қўлингни эски синган жойи қайта ёрилибди бу ҳисобланмайди деди. Мен ҳайрон бўлдим.\nМен машинани олган кунимдан бошлаб оилам учун ва эл юртим учун хизмат қиламан. Неча йилдан буён ғалла ўримига қатнашаман. Ҳамиша ГАИларни буйруғини сўзсиз бажараман. Чунки уларни гапини икки қилиб бўлмайди. Мен ниҳоятда хўрландим. Вилоят ҳокимини айтганини қиламиз деб ГАИлар мени хўрлашди улардан калтак едим ва қўлим синди. Шу кунга қадар мени хўрлаган ГАИ ходими Одилжон бир марта хабар олмади.\nЎзи Мустақил Ўзбекистонимизда қонун устуворлиги борми?! Энди менга ким ёрдам беради! Мен Сиздан ушбу иш учун ОДИЛОНА ҲАҚИҚАТ кутиб қоламан деб аризачи\n2019 йил 3 августь.”


Ўзбекистонда нима гаплар? - 28 июлнинг янгиликлари - BBC News O'zbek\nЎзбекистонда нима гаплар? - 28 июлнинг янгиликлари\nКуннинг энг муҳим янгиликлари бир дақиқа ичида:\nЎзбекистоннинг биринчи Президенти Ислом Каримовнинг қизи Гулнора Каримова отаси тириклиги вақтида маҳкум этилган. 2015 йилда 5 йилга озодлиги чекланган. Ўзбекистон Бош прокуратурасининг орадан икки ярим йил ўтиб маълум қилишича, собиқ президентнинг тўнғич қизи солиқ тўлашдан бош тортиш каби айб билан бу каби жазога лойиқ кўрилган.\nШавкат Мирзиёев эса, туғилган куни муносабати билан олган қутловлари учун барчага ўз миннатдорчилигини изҳор этган. Халқ фаровонлиги йўлида садоқат билан хизмат қилишини билдирган. Меҳнатсевар, бағрикенг ва олийжаноб ўзбек халқига фарзандлик меҳрини билдиришини айтган.\nЎзбекистон президентининг қарорига мувофиқ, Аманулло Юнусов Матбуот ва ахборот агентлигининг Бош директори лавозимидан озод қилинган. Расмий хабарларга кўра, унинг ўрнига Лазиз Тангриев тайинланган. Тангриев бунгача Ғафур Ғулом номидаги нашриёт-матбаа уйи раҳбари лавозимида ишлаган.\n"Одамлар бозор курсида валюта харид қиладилар" - 26 июль янгиликлари\nЎзбекистонда онлайн диний сабоқлар бошланди. 25 июль янгиликлари


Apple компанияси Tesla’нинг бош муҳандисини ишга ёллади\n07:27 / 20.04.2016\nApple компанияси Tesla Motors компаниясининг автомобиллар яратиш бўйича собиқ вице-президенти Крис Порриттни ишга ёллади, деб хабар берди Electrek нашри.\nApple’да Крис Порритт автомобиль лойиҳасини бошқариши ва аввалроқ компанияни тарк этган Стив Задески ўрнига келиши мумкин. Apple’нинг электромобиль яратиш бўйича лойиҳаси Project Titan деб номланади, бироқ компания автомобиль ишлаб чиқариш борасида ҳеч нарса айтмаяпти.\nБунгача Порритт Land Rover’да ишлаган ва Aston Martin’нинг бош муҳандиси бўлган. У One-77, V12 Zagato ва DB9 каби автомобилларнинг яратилиши учун жавоб берган. Порритт Tesla’да Model S, X ва 3 моделларини яратиш устида ишлаган.\nТаҳлилчиларнинг фикрича, Apple’нинг 2019 йилгача электромобиль яратишга имкони 50-60 фоизни ташкил қилади. Электромобиль эга бўладиган асосий хусусиятлар ўзига хос дизайн, мобиль қурилмалар билан фаол ишлаш имконияти ва автопилот функциясини киритиш ҳисобланади\nАввалроқ Tesla компанияси раҳбари Илон Маск Apple’ни "Tesla муҳандислари қабристони" деб атаганди.


ЎзА - Қорақалпоғистонлик ёшлар маҳалласи ҳақида нималарни билади?\nҚорақалпоғистонлик ёшлар маҳалласи ҳақида нималарни билади?\n15.12.2017 20:07 Чоп этиш версияси\nНукусда умумтаълим мактаблари, академик лицей ва касб-ҳунар коллежлари ўқувчилари ўртасида ўтказилаётган “Маҳалла – менинг тақдиримда” кўрик-танловининг Қорақалпоғистон Республикаси босқичи бўлиб ўтди.\nТанловда 15 жамоа уч шарт бўйича ўз салоҳиятини намойиш этди. Ҳар бир иштирокчи ўзи истиқомат қилаётган ҳудуд тарихи, “Оила – маҳалла – таълим муассасаси” ҳамкорлиги, ҳуқуқий-меъёрий ҳужжатлар бўйича саволларга жавоб берди.\nНукус шаҳридаги “Боғдорчилик” маҳалла фуқаролар йиғинининг “Навқирон ёшлар” жамоаси биринчи ўринни эгаллади ва танловнинг мамлакат босқичига йўлланма олди. Иккинчи ўринни Нукус тумани маркази Оқманғит шаҳарчасининг “Оқманғит” жамоаси, учинчи ўринни Амударё тумани “Оёқчи” маҳалла фуқаролар йиғинининг “Баркамол авлод” жамоаси эгаллади.\n– Ўзимиз яшаётган ҳудуднинг янада обод ва аҳоли турмуши фаровон бўлишида биз, ёшлар ҳам масъул эканимизни чуқур ҳис қиламиз, – дейди “Навқирон ёшлар” жамоаси сардори Гулмира Алланазарова. – Маҳалламиздаги 431 хонадонда 3 мингдан зиёд аҳоли истиқомат қилади. Ёшлар таълим олаётган муассасаларда “Бир болага етти қўшни ота-она” шиори остида ўтказилаётган учрашув ва давра суҳбатлари яхши самара бермоқда.


Сарвари оламга муносиб уммат бўлайлик | Azon.uz - Ахборот-таҳлилий портал\n16:09 07.12.2018 362\nПайғамбаримиз Муҳаммад мустафо соллаллоҳу алайҳи васалламни ҳаммадан кўп севишга буюрилганмиз. Чунки Аллоҳ таоло Қуръони каримда шунга буюради: “Пайғамбар мўминлар учун ўзларидан кўра ҳақлидир. Унинг аёллари эса уларнинг оналаридир”. ("Аҳзоб", 6-оят)\nБу зотни яна шунинг учун яхши кўрамизки, Сарвари оламда инсонлар учун гўзал намуна бордир. Аллоҳ таоло бундай дейди: “Сизлар учун, Аллоҳдан ва охират кунидан умидворлар учун ва Аллоҳни кўп зикр қилганлар учун Расулуллоҳда гўзал ўрнак бордир". ("Аҳзоб", 21-оят)\nПайғамбаримиз Муҳаммад алайҳиссаломни яна ниҳоятда чиройли хулқ соҳиби бўлганлари учун севамиз. Бунинг хабари ҳам Қуръони каримда келган: “Албатта сиз чиройли хулқ узрасиз”. ("Қалам", 4-оят)\nПайғамбар алайҳиссаломни ҳаммадан ортиқ кўришимизнинг яна бир боиси бор. У зот бутун инсониятга пайғамбар ўлароқ юборилган энг охирги элчидирлар. Пайғамбар алайҳиссалом бутун пайғамбарликлари даврида уммат қайғуси билан яшадилар, умматни ҳақ йўлга бошладилар. Ҳаттоки жонлари чиқаётганда ҳам умматларини ўйладилар.\nРивоят қилинадики, “Расулуллоҳ соллаллоҳу алайҳи васаллам ўлим онларида Жаброил алайҳиссаломдан: “Мендан сўнг умматимнинг аҳволи нима бўлади?”, деб сўрадилар. Шунда Аллоҳ таоло Жаброил алайҳиссаломга ваҳий этди: Ҳабибимга хушхабар бергин, уммати ичида уни уялтирмайман. Ҳашр кунида у қабрдан энг олдин чиқадиганлардан бўлади ва Маҳшаргоҳда тўпланганларнинг саййиди қилинади. То унинг уммати кирмагунича бошқа умматларга жаннатга кириш ҳаромдир”. “Ана энди кўзим қувончга тўлди”, дедилар Расулуллоҳ соллаллоҳу алайҳи васаллам”.\nШунинг учун Аллоҳ элчисини севиш комил иймон рамзига айланди.\nРасулуллоҳ соллаллоҳу алайҳи васаллам: "Банда наздида мен унинг аҳлидан, молидан, одамларнинг барчасидан афзал бўлмагунимча у комил мўмин бўла олмайди", деганлар.\nЗуҳра ибн Маъбуд розияллоҳу анҳунинг боболаридан ривоят қилинади: "Расулуллоҳ соллаллоҳу алайҳи васаллам билан бирга эдик. У зот Умар ибн Хаттобнинг қўлларидан тутиб турардилар. Умар: "Эй Аллоҳнинг Расули, Аллоҳга қасамки, сиз менга ўзимдан бошқа ҳаммадан севимлисиз", деди. Шунда Расули акрам: "Сизларнинг бирортангизга ўзидан ҳам севимли бўлмагунимча у мўмин бўлолмайди", дедилар. Ҳазрати Умар: "Эй Аллоҳнинг Расули, Аллоҳга қасамки, энди сиз менга ўзимдан ҳам севимлисиз", деди. Расулуллоҳ: "Ана энди тўғри бўлди, эй Умар", дедилар.\nЯна Расулуллоҳ соллаллоҳу алайҳи васаллам: "Уч хислат кимда бўлса, улар сабабли иймон ҳаловатини топади: кимга Аллоҳ ва Унинг Расули бошқалардан кўра суюкли бўлса, ким бир бандани фақат Аллоҳ учун яхши кўрса ва ким Аллоҳ уни куфрдан қутқариб олганидан кейин яна ўша куфрга қайтишни худди дўзахга ташланишни ёмон кўрганидек ёмон кўрса", деганлар.\nУ зотдан кейин Набийнинг қабрларини зиёрат қилиш суннатга айланди. Шунинг учун дунёнинг турли бурчакларидан ҳаж ва умра ниятида Пайғамбар шаҳри Мадинаи мунавварага келишганда у зотга салом ва салавотларини етказишади.\nРасулуллоҳ соллаллоҳу алайҳи васаллам: "Ким мени вафотимдан кейин зиёрат қилса, гўё ҳаётлигимда мени зиёрат қилган кабидир. Ким икки Ҳарамнинг бирида вафот этса, қиёмат куни омонда бўлганлар қаторида тирилади", деганлар.\nАллоҳнинг элчисини қандай ва қанчалик севишни бизга содиқ саҳобалар, солиҳ салафлар ўргатиб кетишган.\nСобит ибн Қайс ибн Шаммос баланд овозли киши эди. "Эй иймон келтирганлар, овозингизни Пайғамбар овозидан баландлатманг…" ("Ҳужурот", 2-ояти) тушганида у киши: "Овозини Пайғамбарга кўтарган одам менман, дўзах аҳлидан бўлган ҳам менман, қилган амалим ҳабата (бекор) бўлди", деб аҳли аёли ичида маҳзун бўлиб ўтириб қолди. Шу пайтда Расулуллоҳ соллаллоҳу алайҳи васаллам уни ахтариб қолдилар. Одамлар унинг олдига бориб: "Сени Пайғамбар алайҳиссалом қидиряптилар, сенга нима бўлди?", дейишди. Шунда у киши: "Овозини Пайғамбар овозидан кўтарган менман, у кишига дағал сўз айтган ҳам менман, амалим ҳабата бўлди, мен дўзах аҳлиданман", деди. Одамлар Пайғамбар алайҳиссаломга бу хабарни етказишди. Шунда у зоти: "Йўқ, у жаннат аҳлидандир", дедилар.\nВайсул Қараний розияллоҳу анҳу Уҳуд жангида Расулуллоҳ соллаллоҳу алайҳи васалламнинг битта тишлари сингани хабари келганида у зотнинг қайси тишлари синганини билолмагани учун барча тишларини синдириб ташлаб, Пайғамбарга яқин бўлиш завқидан шодландилар.\nБани Динор қабиласидан бир аёлнинг Уҳуд жангида эри, укаси ва отаси шаҳид бўлди. Учта яқин кишисининг вафот этганини эшитган аёл: “Менга Расулуллоҳни кўрсатинг, у кишини бир кўрай”, деди. Пайғамбарни кўрганидан кейин: “Эй Аллоҳнинг элчиси, сиз соғ-саломат экансиз, менга қолган фалокатлар арзимасдир”, деди.\nТуркий ҳукмдорлардан султон Маҳмуд Ғазнавий дини комиллиги, Пайғамбар алайҳиссалом суннатларига уйғун яшагани, адолат пешалиги билан машҳур эди. Унинг бир вазири бўлиб, вазирнинг Муҳаммад исмли ўғли султонга котиблик қиларди. Бир куни Маҳмуд Ғазнавий котибини исми билан эмас, "Эй вазирнинг ўғли", деб чақирди. Бу ҳолдан котиб сергакланди. Бирор янглиш иш қилиб, подшоҳни ранжитиб қўйдимми, деб ўйлади. Бўлган воқеани отасига айтиб, маслаҳат сўради. Вазир ҳам минг андишада жавоб излаб ҳукмдорга мурожаат қилди. Шунда Маҳмуд Ғазнавий: “Ташвишланманг, эй вазир, ҳамиша ўғлингизнинг исмини айтиб чақирганимда таҳоратли бўлардим. Бу сафар таҳоратим йўқ эди. Шунинг учун таҳоратсиз ҳолда уни Муҳаммад, деб чақиришдан, Пайғамбаримиз муборак исмларини тилга олишдан қўрқдим”, деб жавоб қилди.\nУлуғларимиз, салафларимиз Сарвари оламни шунчалик қаттиқ севишганки, ҳар ишда у зотга эргашишган. Аллоҳ Элчисига бизларнинг муҳаббатимиз нимада аён бўлади? У зотнинг номлари зикр этилганида у зотга, аҳли байтлари ва содиқ саҳобаларига салавоту саломлар йўллашимиз, бутун Ислом тарихини ўзида мужассам қилган сийратларини пухта ўрганишимиз, Суннатларига иложи борича амал қилишимиз, у зотнинг умматларига хос ҳаёт тарзи ва ахлоқ қоидаларига мос ҳаёт кечиришимиз лозим. Муҳаммад алайҳиссалом уммати деган шарафли номга муносиб иш тутишимиз керак. Шунда Фахри коинотни чинаккамига севган бўламиз.


Италия қамоқхоналарида коронавирус сабаб ўрнатилган чекловларга қарши исëн юзага чиқди\nИталия қамоқхонасидаги исëнчи маҳбуслар.\n8 ва 9 март кунлари Италиянинг қатор қамоқхоналарида исëн ва тартибсизликлар юзага чиқди. Исëнга ҳукуматнинг коронавирус эпидемиясини тўхтатиш мақсадида маҳбусларнинг яқинлари билан учрашувини вақтинча тақиқлаш қарори туртки бўлди.\nТурмалардан бирида исëнчилар бир неча одамни гаровга олди¸ махсус полиция отрядлари уюштирган амалиëт оқибатида гаровдагилар озод этилди.\nПолиция билан тўқнашувлар пайтида ўнлаб маҳбуснинг қочишга муваффақ бўлгани хабар қилинмоқда.\nЕвропада коронавирус ўчоғига айланган Италияда ҳукумат инфекцияни тўхтатиш мақсадида кескин чекловлар жорий қилди.\nКейинги 24 соат ичида Италияда яна 1500 одамнинг вирусга чалингани аниқланди; ўлганлар осни эса¸ 300 дан ошди.


Коммунал соҳадаги лойиҳалар ва тарифлар маҳаллий кенгашлар билан келишилади - Халқ сўзи\n19:21 18 Сентябр 2020 Сиёсат\nЙиғилиш аввалида давлатимиз раҳбари коронавирус билан боғлиқ вазиятга тўхталиб ўтди. Касаллик ҳамон бутун дунё бўйлаб кенг тарқалаётгани, сўнгги кунларда юртимизда ҳам беморлар сони кўпайгани афсус билан қайд этилди. Темир интизом ва тартибни таъминлаб, барча жойларда санитария талабларига қатъий амал қилиш кераклиги яна бир бор таъкидланди.\nКоммунал тармоқларнинг барқарор фаолияти аҳоли турмуш сифатини таъминлайдиган энг муҳим омиллардан. Шу боис давлатимиз томонидан бу масалага доимий эътибор қаратиб келинмоқда. Жорий йил 17 июль куни ўтган видеоселектор йиғилишида соҳадаги муаммолар муҳокама қилиниб, ишни янгича тартибда ташкил этиш бўйича кўрсатмалар берилган эди.


Ўқувчимиз ўлим жазоси тикланишига қарши, ўзбек миллати кўзи очилганда нима дейди? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n13:46 - Ўқувчимиз ўлим жазоси тикланишига қарши, ўзбек миллати кўзи очилганда нима дейди?\nЎзини Германияда яшовчи Jorj uka деб танитган ўқувчимиз, Ўзбекистонда олий жазони тиклаш учун ҳаракат қилмасангиз яхши бўлар, дейди ўзининг қисқа мактубида. Адолат ва ҳақни шояд охиратда топа оласиз, аммо комил инсондан ташқари ким адолатли ҳукм содир қила олади? Комил инсон эса жаллоднинг ишини ижро этишни хоҳламоқчими ҳеч?\nЎқувчимиз мутлақо ҳақ. Инсоният секин-аста ўлим жазосидан қутилмоқда ва тўғри қилмоқда. Ўлим жазосидан қутилиш жараёни жамиятнинг ривожланиши билан мос равишда кетмоқда.\nМиллат бир-бирининг тақдирига бефарқ бўлмаган инсонлар жамоасидир. Ўзбек миллати эса, миллат сифатини йўқотиш арафасига келди ёки бу сифатни йўқотиб бўлди. Чунки, ўзбек миллати ичида ривожланишнинг аксини кўрсатувчи мисоллар саҳнага чиқмоқда.\nҲаммага маълум бир ифлос икки укасига квартира олиш, ўзи депутат бўлиш орзусида ўзбекдек миллатни узоқ йилларга қулликка маҳкум этилишига сабаб бўлди. Яқиндагина Қирғизистон жанубида бир гуруҳ қирғиз фашистлари ўзбекларни тириклайин ёқдилар, аёлларимизни тўда-тўда бўлиб зўрладилар. Ўзбекистон раҳбарияти миллатга хоинлик қилиб, бошига мусибат тушган миллатдошларимизга ёрдам бермади, 25 миллионлик ўзбек миллатинининг кўзини боғлаб, қўшни мамлакатда бўлган ўзбеклар қирғинидан хабарсиз қолдирди.\nЎзбек миллати миллат бўлиб тикланишни истаса, бундай хоинлардан қутилиши, келажакда ўртага чиқиш мумкин бўлган хоинликларнинг олдини олишни ўрганиши керак.\nЖамиятимизнинг ҳозирги ривожланиш даражасида бу ишларнинг ягона йўли - миллат хоинларига нисбатан олий жазони тиклаш бўлиб қолмоқда. Аммо, бу хусусда ҳам қарорни миллат бериши керак, албатта. Ўйлаймизки, у бундай қарорни беради, чунки, бошқа йўл йўқ.\nЯна бир нарсани тушуниш керакки, ҳамма нарса сиёсатчиларнинг қўлида эмас, миллат ҳақиқатни ўрганиб, ғазабга тушса, уни ҳеч ким тўхтатолмайди. Хоинларни йўқ қилиш билан чекланмасдан, уларни ўз тупроқларига кўмдирмайди, кўмилганларнинг қолдиқларини Шимолий Қирғизистонга улоқтиради.\nЖаноб Jorj uka! Фараз қилинг, Ўзбекистонга ҳам ошкоролик ва сўз эркинлиги етиб келади. Албатта келади. Бир кун кечқурун миллионлаб ўзбеклар шу пайтгача билмаган ва эшитмаган воқеларини телеэкранлар орқали кўрадилар:\n- Тошкент кўчаларини 1989 йилининг сентябрь-октябрь ойларида тўлдирган ўзбекларнинг “Озодлик”, “Эркинлик”, Ўзбек тили – давлат тили” дея ҳайқириб юришларини;\n- Ўзбекистон меҳмонхонаси олдидаги кичкинагина майдонда ғира-шира пайтда, милиционерлар билан ўралган ҳолда митинг бўлаётгани ва ҳали ҳеч ким билмайдиган Васила Иноят исмли ёш аёл “Она тилим олган куним тўй қиламан” деб ўз шеърини ўқиётганини;\n- Милиционерлар тарафидан калтакланиб, юзи қонатилган митингдаги ўзбек бобойининг “Берлинни олганман, ўлимдан қўқмайман, аммо олдин тилимни олишим керак” деган содда, аммо ҳар қандай ўзбекнининг кўзидан ёш чиқарадиган сўзлари ҳам бор кадрларни;\n- Ёзувчилар Уюшмасининг мажлислар залида шавқ-завқ билан нутқ қилаётган Салой Мадаминнинг “Митинг қилиш – кўча чангитишдир” деб ўзбек миллати устидан кулиши, ўзбекнинг тарихидаги биринчи миллий ҳаракатни парчалаб, миллатга хонилик қилиши, бу хизматлари учун Ислом Каримдан икки квартира ва Коммунистик партия рўйхатидан альтернативсиз депутат қилиб қўйилганлигини кўрсатувчи ҳужжжатларни;\n- Боши ёрилиб касалхонада ётган “Бирлик” лидери Абдураҳим Пўлатни АҚШ сенатори ва элчиси зиёрат қилар экан, Ўзбекистон Олий Советининг сессиясида Ислом Каримнинг “Юртнинг осойишталиги учун керак бўлса яна юз кишининг миясини тўғрилаб қўямиз” деган сўзларини;\n- Салой Мадамин каби миллат хоинлари ёрдамида юртда “осойишталик” ўрнатилгандан кейин Жаслик ва бошқа қамоқхоналарда ўлдирилган юзлаб, балки минглаб бегуноҳ ўзбекларнинг қариндош-уруғлари ва бола-чақаларининг дод-фарёдини;\n- Ислом Карим Салой Мадамин каби миллат хоинлари ёрдамида юртда ўрнатган “осойишталик” йиллари Андижонда тинч аҳолининг ўққа тутилиши, юзлаб бегуноҳ ўзбекларнинг қонга ботирилишини;\n- Ўзбекистонда Салой Мадамин каби миллат хоинлари ёрдамида ўрнатилган “осойишталик” ҳукмрон экан, чегараларимиздан бор-йўғи бир неча километр нарида ўзбекларнинг қирғиз фашистлари тарафидан тириклайин ёқилиши, жон-аччиғида тирик машъала бўлиб югуриб юрган ўзбекларнинг қирғизлар тарафидан қаҳқаҳалар остида тепиб йиқитилишини кўрсатувчи кадрларни, ўзбек аёлларининг тўда-тўда қирғизлар томонидан зўрланганини ҳикоя қилувчи гувоҳларни;\n- Ўзбекистон раҳбарияти бу воқеаларни кўрмагандек бўлиб, миллатга хиёнат қилгани ва ўзбекларга ёрдам қўли чўзиш ўрнига, қирғиз фашистларини рағбатлантиргани ҳақидаги таҳлилларни;\n- Қўлларида ёш болалари билан жон аччиғида Ўзбекистонга қочиб келган минглаб аёлларнинг, юз мингга яқин ҳимояланмаган ўзбекнинг бир кун ичида Ўзбекистондан Қирғизистонга ҳайдаб чиқарилишини кўрсатувчи кадрлар ва гувоҳларнинг гапларини.\nШундан кейин ўзбек миллати тинчгина чойини ичиб, ухлагани кетади, деган одам янглишади.\nМиллат хоинларига ва уларни ҳозир оқлашга интилаётганларга Ўзбекистондан бироз олдинроқ қочиб қолишни маслаҳат бериш лозим. Аксинча, ...\n16 February 2019 08:14Сирдарёлик ҳуқуқ ҳимоячиларининг Ўзбекистон Президенти Шавкат Мирзиёевга Мурожаати\n15 February 2019 22:49Cенсация: Президент Доналд Трамп ввел режим Чрезвычайного Положения в США. «Харакат»: Это хорошая сенсация!\n15 February 2019 18:28Миллатнинг гўёки юртпарвар санъаткори Анор Назаров нимага юрт ва миллат тақдири учун кураш бошлаган “Бирлик” Халқ Ҳаракатига қўшилмаганди?\n15 February 2019 12:44Сурия масалалари бўйича уч томонлама Россия-Туркия-Эрон учрашув натижалари маълум қилинди\n15 February 2019 08:26Марказий Банкининг масхарабозлиги: 2018 йилда сўм курсини қўллаб-қувватлашга 3,8 млрд доллар йўналтирилганмиш


19 январ 2021, Тошкент вақти: 04:37\nИллюстрациянинг Фарғонада содир бўлган воқеага алоқаси йўқ.\n- Машинанинг эшиги ёпиқ бўлган, очиқ бўлганида балки болани ҳаёти сақлаб қолинган бўлар эди, - дейди Озодликка гапирган воқеа гувоҳларидан бири.\nОта-оналар фарзандларини ёпиқ машиналарда қаровсиз қолдириб кетиши оқибатида рўй берган кўнгилсиз ҳодисалар ҳақида Озодлик аввал ҳам хабар берган.\nЎтган йили Тошкентда аёл уч ёшли боласини машинага қамаб кетиши оқибатида бола иссиқда ҳалок бўлган эди.\nЎзбекистон Ички ишлар вазирлиги ота-оналарни болаларини ёпиқ автомобилларда ёлғиз қолдириб кетмаслик ҳақида огоҳлантирмоқда, шундай холатларни кўрган фуқаролардан эса, зудликда милицияга хабар беришни сўрамоқда.\nТошкентдаги ёнилғи қуйиш шохобчасида ГАЗ-24 ёниб кетди\nНамангандаги хусусий корхонада юз берган ёнғинда бир ишчи ҳалок бўлди\nТошкентдаги автомобиллар тураргоҳида 7 машина ёниб кетди


Тошкент кафе-барларида тунда футбол кўриш имкони чекланган\nБразилияда бораëтган футбол бўйича жаҳон биринчилиги ўйинларини жамоа бўлиб кафе-ресторанда кўришга ишқибоз ўзбекистонликлар¸ ўрнатилган турли қоида ва чекловлар боис¸ бунга муваффақ бўла олмаëтганларидан шикоят қилмоқдалар.\nТошкентда бар-ресторанлар нечагача ишлаяпти?\n“Кафе ва барларни кечки соат 11 ларга ёпишаяпти. Ёпилаётган бўлса футболни қандай кўрамиз?! ППС (пост-патрул хизмати) никлар келиб кафе эгаларига “ёпилсин”, деяпти. Ўйин қизғин жойига етганида, энди 50-60 минут кўрганимизда, чиқариб юборишди”.\nЮнусобод туманидаги кафелардан бирида Россия билан Жанубий Корея ўртасида бўлаётган футбол ўйинини охиригача кўра олмасдан чиқариб юборилганидан ғазабланган тошкентлик футбол ишқибозларидан бири Озодликка шундай хабар йўллади.\nБу шикоят ортидан пойтахт умумий овқатланиш муассасаларида жаҳон биринчилиги ўйинларини томоша қилиш имконини ўрганган Озодлик мухбири¸ бундай имконнинг бир неча мезонга ва ўйин вақтига кўра фарқланишини аниқлади.\nБразилияда гуруҳ босқичида кунига учта ўйин ўтказилмоқда. Бу ўйинларнинг биринчиси Тошкент вақти билан кечки соат 9 да бошланиб¸ қарийб 11 га қадар давом этмоқда. Куннинг иккинчи ўйинлари Тошкентда соат тунги 12 да бошланиб¸ 2 га қадар чўзилса¸ учинчи ўйинлар саҳарги 3 да бошланиб¸ тонгги 5 гача давом этмоқда.\nМаълум бўлишича¸ футбол бўйича жаҳон чемпионати ўйинларини кўрсатиш ҳаққини Ўзбекистон миллий телерадиокампаниясидан сотиб олмаган кафе-барлар¸ Тошкент шаҳар ҳокимлиги ўрнатган умумий тартибга кўра¸ тунги соат 11 да ўз ишини тўхтатиши лозим:\n- Лицензияси йўқ кафемизнинг. Лицензия сотиб олинади бунга махсус. Шунинг учун 11 да ëпишга мажбурмиз¸ деди бундай лицензияси йўқ кафе эгаларидан бири Озодлик мухбири билан суҳбатда.\nТонггача ўтирадиган ишқибоз кўп эмас...\nИккинчи ўйин тугаши билан ёпилишини айтган Тошкент марказидаги пиво ресторани менежери¸ ўз муассасасининг футбол ўйинини кўрсатишга лицензияси борлигига қарамай¸ тонгга қадар ишлашнинг ҳожати қолмаслигини айтади:\n- Биз 9 даги биринчи ўйинни намойиш қиламиз,12 даги иккинчи ўйинни кўрсатамиз, аммо учинчи ўйинга деярли ҳеч ким қолмайди, шу сабабли соат 2-3 ларда ресторанимиз ўз ишини якунлайди, деди ўзини Марина деб таништирган пивохона бошқарувчиси.\nЎз исмини ошкор этмасликни сўраган Тошкентдаги яна бир ресторан хизматчиси ҳам футбол трансляциясига лицензияси ва катта экран борлигига қарамай¸ ресторанни қачон ëпиш мижозлар қизиқишига қараб белгиланишини айтади:\n- Агарда яхши ўйин кетаётган бўлса, қўйсак бўлади. Лекин кўпинча одам йиғилмай қолади. Ходимларимиз эса оилали, бола-чақаси бор, касса йиғилмайди... Шу сабабли биз учала ўйиннинг трансляциясидан воз кечдик. Аммо, масалан, шанба куни Германия ва Гана, Аргентина ва Эрон беллашади – одам унга келиши мумкин; Россия ўйинларига, албатта, йиғилади ва биз унинг ўйинларини, албатта, кўрсатамиз. Босния-Герцеговина ва Нигерия ўйинини ишқибозлари топилмаса керак, дея бизнес сирлари билан ўртоқлашди ресторан эгаси.


2012 йил 28 сентабрь куни Тошкентда “Бунёдкор” спорт комплексининг очилиш маросими бўлиб ўтди. Унда Ўзбекистон Республикаси Президенти Ислом Каримов шахсан иштирок этди. Шу куни ўзбек футболининг 100 йиллиги нишонланди.\n“Бунёдкор” спорт мажмуаси ўз ичига 56 гектар майдонни эгаллаган 7 та замонавий майдон, болалар-ўсмирлар футбол мактаби, бассейн ва бошқа замонавий иншоотларни қамраб олган.\nСтадион 2008—2012-йиллар давомида қурилган бўлиб, 34 минг кишига мўлжалланган.


toshkent.uz Toshkent.Uz - “Қалдирғочбий” Мақбараси\nФақат «Абдулланома» асарининг муаллифи Ҳофиз Тиниш Бухорийнинг берган маълумотига қараганда, Қалдирғочбий Хожа Аҳрор Валийнинг авлодларидан бўлиб, у Мўғулистонда ҳукмронлик қилган. Лекин, археологик маълумотларга қараганда ёдгорлик XIV асрда қурилган, деб тахмин қилинади. Албатта, ким, қачон кўмилганлиги номаълум обида тўғрисида турли хил ривоятлар тўқилиши табиий. Шу сабабли, ёдгорликнинг номи ҳам Қалдирғочбий, Қалдирғочбиби, Қалдирғочбой ва бошқа турли номлар билан аталиб келинган. Ўтган асрнинг ўттизинчи йилларида ёнига юридик институт қурилади. Мақбарадан турли мақсадларда фойдаланилади. Натижада, мақбарадаги ўрнатилган нақшинкор арабий ёзувли мармартош чиқариб ташланади. Шу билан қимматбаҳо маълумот изсиз йўқолади. 1966 йилда мақбара зилзила туфайли қаттиқ шикастланади, 1970 йилда таъмирланиб ўз ҳолига келтирилади.\nКейинги йилларда қозоғистонликлар, бу ерга Тошкентга 12 йил ҳукмронлик қилган қозоқ миллатига мансуб Тўлабий кўмилган деган даъвони қилмоқдалар. Бу соҳада кўп йиллардан бери изланиш олиб бораётган архитектура фанлари номзоди Абдужаббор Яҳёевнинг кузатишларича «қозоқ совет энциклопедияси»да ёзилишига кўра Тўлаб Алибек ўғли 1663 йил ҳозирги Жамбул вилоятида туғилган. 1756 йил Чимкент вилоятининг Лангар овулида вафот этган. 1972 йилги археологик изланишларда қайд этилишига кўра қабр очиб кўрилганда сағана остидан уч эркак ва икки аёлнинг суяклари чиққанлиги қайд этилган.\nПечать 08 Ноябрь 2017 Ўқилди: 1200\nСайтда фойдаланувчилар сони: 555


“Ҳаракат”: Тошкентга Толибон вакиллари келмаслиги мумкинлигини эшитиб, Толибонга мурожаат қиламиз - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n22:39 - “Ҳаракат”: Тошкентга Толибон вакиллари келмаслиги мумкинлигини эшитиб, Толибонга мурожаат қиламиз\nБир муддат аввал оммавий ахборот воситаларида Тошкентда Афғонистондаги муаммолар бўйича чақирилаётган халқаро конференцияга “Толибон” ҳаракати вакиллари ҳам чақирилгани ва уларнинг иштироки ҳақида хабарлар тарқатилган эди. Аммо маълум бўлишича, уларнинг иштироки гумон остида қолмоқда экан. Анжуманда ҳозиргача АҚШ Давлат котиби ўринбосари Жон Сулливан ва ЕИ Ташқи сиёсий масалалари раҳбари Федерика Могерини иштироки тасдиқланган. Бу ҳақда Ўзбекистон Республикаси Ташқи Ишлар Вазирлиги Ахборот хизмат 12 март кунигача бўлган ҳолат бўйича хабар берди.\nВазирлик сайтида “Reuters” агентлиги мухбирининг саволига жавоб эълон қилинган бўлиб, унда кутилаётган халқаро конференцияда Ўзбекистон ва Афғонистон давлат раҳбарлари, АҚШ Давлат котиби ўринбосари Жон Сулливан, ЕИ Ташқи сиёсий масалалари раҳбари Федерика Могерини, Афғонистон бўйича БМТнинг махсус вакили Тадамичи Ямамото иштироки дипломатик алоқалар орқали тасдиқлангани билдирилган.\nШунингдек, Тошкент конференциясида Россия, Туркия, Эрон, Ҳиндистон, Тожикистон, Қирғизистон ва Покистон Ташқи ишлар вазирлиги раҳбарлари иштирок этиши маълум қилинди.\nАслида, дейди мухбиримиз, Тошкентдаги йиғилишга “Толибон” вакиллари келиши мумкинлигига фақат аҳмоқлар ишониши мумкин эди. Яна, ким билади, машҳур Остап Бендер ҳақидаги китобларни ўқиб чиққан толибончилар Тошкентда йиғиладиганларни аҳмоқ қилиш учун ўзларининг Остап Бендерларини юборишни режалаштирган бўлсалар, кейин ундан воз кечмадилармикан? Шундай бўлса керак.\nЭй, толибончилар, ўз режангиздан воз кечманг, Тошкентда йиғиладиганларнинг шармандасини чиқаришда бизга ёрдамчи бўлинг ва битта саллали, аммо яланғоч одамингизни Тошкентга юборинг.


ОЧЛ. Баҳорнинг илк кунида «қалдирғочлар» уча олишмади » Скачать музыку бесплатно новинки музыки 2016-2017\nОЧЛ. Баҳорнинг илк кунида «қалдирғочлар» уча олишмади\nКомментариев: 0 Просмотров: 174 Дата: 2-03-2016, 03:50 Осиё чемпионлар лигасининг 2-турида "Бунёдкор" ўз майдонида Саудия Арабистонининг "Ан-Насср" клубига имкониятни бой берди.Рауль Канеда бошчилигидаги саудияликлар 1-турдаги ўйиндан фарқли равишда Тошкентдаги учрашувда бутунлай бошқача ўйин намойиш қилишди. "Насср" ўйин бошиданоқ тўпни назорат қилиб, "Бунёдкор"ни тўпсиз қолдиришга муваффақ бўлди. Натижада ҳужумкор ўйин қилмоқчи бўлган Лушчан шогирдларининг режасини бутунлай чиппакка чиқди. Маҳоратли футболчилардан иборат жиддаликлар ўзининг ҳужумкор ўйинини намойиш қила бошлади. Зуагисиз қолган "қалдирғочлар" эса ҳужумдаги Шаҳзод Нурматов жуда ожиз кўринишди.Бундай ҳолатда ҳимояда бехато ўйнаб, танаффусга қадар дурангни сақлаб қолиш талаб этиларди. Аммо вакилларимиз буни уддалай олишмади. Ўйин давомида жуда кўп маротаба "Бунёдкор"ни голдан қутқарган Мурод Зуҳуров "Ан-Насср"нинг легионер ҳужумчиси Модибо Маиганинг унча кучли бўлмаган зарбаси қаршисида ожиз қолди. Маига 3 нафар ҳимоячимиздан муаммосиз алдаб ўтиб кетди.Иккинчи бўлимда Лушчан шогирдлари ўйинни кучайтиришга ҳаракат қилишди. Лекин бугун майдон эгалари "марказсиз" ўйнашди ҳисоб. Сато Минори ва Шукуров ҳимоя ва ҳужумни боғлаш вазифасини бажара олишмади. Олис масофадан етказилган узатмани Абдуллоҳ ал-Эназий бартараф этаверди. Ўз навбатида меҳмонлар бир неча имкониятдан фойдалана олишмади.Учрашув сўнгида "Бунёдкор" ҳеч бўлмаса 1 очкони қўлга киритиши мумкин эди. Қўшиб берилган дақиқаларда меҳмонлар дарвозаси олдида бурчак тўпи белгиланди ва Зуҳуров рақиб жарима майдончасига борди. Бурчакдан етказилган узатмага айнан Муроджон бош билан зарба берди ва тўп тўсинга тегиб қайтди. Ашурматовнинг зарбасини дарвозабон қайтарди, Насимовнинг зарбаси эса ноаниқ бўлди!"Ан-Насср" биринчи ўйиндан тўғри хулоса чиқариб, иштиёқ билан ўйнаган бўлса, "қалдирғочлар" рақибнинг бундай ўйинидан довдираб қолишди. Натижада Саудия жамоаси ўз юртига 3 очко билан қайтадиган бўлди.ОЧЛ, "В" гуруҳи, 2-тур“БУНЁДКОР” – “АН-НАCСР” - 0:1 (0:1)Гол: Модибо Майга (36)Огоҳлантиришлар: Элдор Шомуродов (27) — Умар Иброҳим (54), Иброҳим Ғолиб (90+3)"Бунёдкор": 25.Муроджон Зуҳуров, 2.Акмал Шораҳмедов (С), 3.Акром Комилов, 9.Минори Сато (Баҳодир Насимов 72), 10.Элдор Шомуродов (Санжар Қодирқулов 80), 11.Шаҳзодбек Нурматов (Забиҳилла Ўринбоев 52), 17.Достонбек Ҳамдамов, 22.Рустамжон Ашурматов, 29.Отабек Шукуров, 30.Юрица Булят, 71.Александр Алемпиевич"Ан-Насср": 22.Абдуллоҳ ал-Энизий, 2.Муҳаммад Ҳасан, 4.Умар Иброҳим, 8.Яҳё аш-Шеҳрий (Маркос Габриел 57), 12.Холид ал-Ғамдий, 14.Иброҳим Ғолиб, 16.Абдулазиз ал-Жебрин, 24.Ҳуссайн Сулаймоний, 25.Модибо Майга, 26.Шая Шараҳилий, 86.Адриан Миерзежевски (Муҳаммад Саҳлавий 81). Бош ҳакам: Моҳд Амирул Изван бин Ёқуб (Малайзия) - деб хабар бермоқда Stadion.uz нашри.


Журналистни калтаклаб ўлдирганлар жазоланади\nҚирғизистон Ички ишлар вазири Мўлдўмуса Қўнғантиевга кўра, милиция ходимларидан бири маҳаллий журналист Алмаз Ташиевни калтаклаб ўлдирганини тан олган.\nМаълум бўлишича, журналист Алмаз Ташиев 4 июл куни рўй берган муштлашувдан сўнг беҳуш ҳолатда шифохонага ётқизилган. Якшанба – 12 июл куни эса журналист ўзига келмай, вафот этган.\nЖурналистнинг милиция ходимлари томонидан асоссиз равишда калтаклангани аён бўлгандан сўнг Ички ишлар вазири Мўлдўмуса Қўнғантиев жиноий иш очиш ҳақида топшириқ берди.\nАйни пайтда Қирғизистон прокуратураси журналист ўлими юзасидан тергов иши олиб бормоқда.


Путин Россия ва Украина тарихи ҳақида мақола ёзишини маълум қилди - 30.06.2021, Sputnik Ўзбекистон\nТОШКЕНТ, 30 июн — Sputnik. Россия президенти Владимир Путин Россия ва Украина тарихи ҳақида таҳлилий мақола ёзмоқда. Бу ҳақда у ҳар йил ўтказиладиган... 30.06.2021, Sputnik Ўзбекистон\nТОШКЕНТ, 30 июн — Sputnik. Россия президенти Владимир Путин Россия ва Украина тарихи ҳақида таҳлилий мақола ёзмоқда. Бу ҳақда у ҳар йил ўтказиладиган тўғридан-тўғри мулоқот чоғида маълум қилди.“Мен алоҳида таҳлилий мақола ёзаман ва умид қиламанки, Россия ва Украинада одамлар у билан танишиб чиқишади. Бу борадаги қарашларимни баён қиламан”, - деди Россия етакчиси\n15:29 30.06.2021 (янгиланди: 15:30 30.06.2021)\n© POOLПрезидент РФ Владимир Путин\nТОШКЕНТ, 30 июн — Sputnik. Россия президенти Владимир Путин Россия ва Украина тарихи ҳақида таҳлилий мақола ёзмоқда. Бу ҳақда у ҳар йил ўтказиладиган тўғридан-тўғри мулоқот чоғида маълум қилди.\n“Мен алоҳида таҳлилий мақола ёзаман ва умид қиламанки, Россия ва Украинада одамлар у билан танишиб чиқишади. Бу борадаги қарашларимни баён қиламан”, - деди Россия етакчиси\nЎтмишга қарамасдан ҳамкорликка очиқ бўлайлик – Владимир Путин


Qizlar bilan tanishish ham san'at - 11 Декабря 2013 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2013 » Декабрь » 11 » Qizlar bilan tanishish ham san'at\nАслида кўчада қизлар билан танишиш тарафдори эмасман. Дуч келган йигит билан танишиб кетаверадиган қизларга, тўғриси, ишониш жуда мушкул. Аммо инсоният икки жинсдан иборат экан, барибир бир-бирига талпинавериши табиий. Бу турмуш қурмаганларга тааллуқли, турмуш қуришга улгурган бўлсангиз, давомини ўқиманг – мен оила мустаҳкам бўлишини хоҳлайман. Хуллас, кўчада ҳар қадамда учрайдиган «Вой, биз тарафга ҳам қараб қўйинг!» ёки «Телефонингизни билсак бўладими?» каби қўпол шилқимликлар қарийб ўн-ўн беш аср ўтмишда қолиб кетган. Кўчада дилбар билан танишмоқчи экансиз, буни, ҳеч бўлмаса, маънили ва замонавий амалга оширинг. Эсингиздан чиқмасин – бемаза гаплар билан сиз ўзингизни ерга урасиз.\nЁшингиз ўтиб қолганми ёки энди мактабни тугатдингизми – соҳибжамол билан учрашганда деярли ҳар биримиз нима қилишни билмай, ўзимизни йўқотиб қўямиз. Ўзини қизлар қалбининг ўғриси деб ҳисоблайдиганлар ҳам, уйда ўтириб китобдан бош кўтармайдиганлар ҳам танишишда маълум қийинчиликларга дуч келади. Тўрт томонимиз қибла эканлигини тушунтириб бермаслиги учун ўзимизни қандай тутишимиз лозим?\n1. Салом - ҳайр\nҚандай келсангиз, шундай кузатиб юборишади. «Сиз билан танишсам бўладими?» деб гапни бошлаш ҳозирги замонга тўғри келмайди. Сўраб ўтирмай, даров далилларга ўтинг. Биринчи гап биланоқ қизни қизиқтириш, яхшиси умуман ҳайратга солиш ва шу тариқа эътиборини ўзингизга қаратиш лозим.\n2. Ҳар қандай танишув – бу бир Ўйиндир.\nСиз овчи, у эса ўлжа. Айнан ўйинқароқлик қизларни мафтун этади. Ўйинқароқлик қиламан деб майнавозчиликка ўтиб кетманг. Тўғри танланган гаплар орқали қизларни ўзингизга ром эта оласиз. Масалан:\n- Бўлажак рафиқамга жуда ўхшаб кетаркансиз.\n- Оқ отни кўрганингиз йўқми? Маликанию топиб бўлдим.\n3. Юрак ҳаяжондан жой тополмай қолганда.\nҲаяжонни енгиш учун тасаввур ёрдамга келади. Айтайлик, фариштадек кўринган қизни ёқимсиз ишлар қилиб ўтирганини ҳаёлингизга келтиришингиз мумкин: тирноғини оляптими ёки бурнини кавлаб ўтирибдими... Хуллас, ҳар куни дуч келадиган қизлардек назар ташласангиз, ўзингизни йўқотиб қўймайсиз. Тўғри, ўзингизнинг тасаввурингизга ўзингиз ишониб, тескари ўгирилиб кетиш ҳам ярамайди. Шунчаки, илк ҳаяжонни енгиб, шартта ишга киришиш учун айни муддаодир. Шунда осмондаги фаришта ҳам ёнингизда бўлишни истаб қолса не ажаб?\n4. Қор маликаси ҳам танишишни истайди.\nЭсингизда бўлсин – гўзаллар ҳам яккаю ёлғиз бўлишлари мумкин. Кўпчилик танишишдан чўчиб, ўзларини четга олишади. Бу ҳам тўғри эмас. Қор маликаси ҳам одам, унинг қалбини ҳам эритиш мумкин. У излаб ўтирмай, кутишни афзал билади. Шундай экан, «Сиз ўша» бўлишингиз мумкин эмасми?\n5. Гўзаллик қудратли куч.\nЛекин қизлар гўзал эканлигини уларнинг ўзларига айтиб ўтирманг тағин. Буни ўзлари ҳам билишади. Нима учун айнан шу қизга ишқингиз тушгани сирлигича қолсин. Ахир шунчаки қиёфасига учганингиз йўқдир, шундай эмасми?\n6. Исм жисмга мосми?\nДарров исмингизни ҳам айтмаганингиз маъқул. Сиз отни эгарлаётганингиз йўқ-ку. Қизлар сирли мухлисларни хуш кўришади – фақат сирли бўлганингиз учун ҳам сизга маҳлиё бўлиб қолишлари ҳеч гапмас. Сирлилик қизларни худди магнит сингари ўзига тортади.\n7. Дўстлик ўз йўлига, муҳаббат ўз йўлига.\nТанишувга дўстингиз билан бирга бормасликни маслаҳат берардим. Биринчидан, ёлғиз бўлсангиз суҳбат вақтида қиз ўзини бемалол ҳис этади. Иккинчидан, рақобатчиликни ҳеч ким бекор қилгани йўқ. Дўстингиз ҳам сиз танлаган қизга ошиқ бўлиб қолганини англаш нақадар оғир. Дўстона оқшомлар, вақтинчалик ўтиришлар учун кўпчилик бўлиб танишиш мумкин. Жиддий муносабатларга гап келганда ҳамма ўзига бек.\n8. Кўзойнак масаласи\nЯхши, қиммат, қуёшдан сақлайдиган кўзойнак харид қилинг. Кичкина кўринган ушбу чизги сизга қизлар назарида ўзига хослик бағишлайди. Кўзингиздаги қизларга бўлган очликни ҳам яширади.\n9. Фрейд нима деганди?\nАввал неча қиз сиздан юз бурганини билмайману лекин битта ҳақиқат эсингиздан чиқмасин: аёллар нима хоҳлашларини ўзлари билишмайди. Ҳатто ёлғизлари ҳам танишишдан бесабаб воз кечишлари ҳеч гап эмас. Бунга уйдаги тарбия, қизларга хос ор-номус сабаб бўлиши мумкин, албатта. Баъзи эса бунинг сабабини ўзлари ҳам билишмайди. Биз – эркаклар эса, нима хоҳлашимизни жуда яхши биламиз, шундай эмасми?!\n10. Позитив – бу қуруқ гап эмас.\nГап сўнгида бир нарсани айтмай иложи йўқ: «Форбс» журнали сенинг борлигингни ҳам билмайди, юзингга қараган маймунлар уввос солиб йиғлашади, шундай бўлса-да, ҳар қандай қизнинг қалбини ром этиши мумкин бўлган яна бир фазилат бор. Бу позитив! Телбалардек тиржайиш эмас, айнан энергия қайнаши, оёғингиз остидан ўт чақнаши, ички қудратингиз бир қарашда кўзга ташланиши зарур. Келишган мачо, Дон Жуан ёки Казанова образини яратиш шарт эмас. Акс ҳолда ҳам бу образни, ҳам ўзингизни йўқотиб қўйишингиз мумкин. Ўзингизни жозибали ва ёрқин шахс, шунчаки яқиндан суҳбатлашадиган, сўзлашганда ҳам вақт қандай ўтиб бораётганини сезиб бўлмайдиган даражада яқин олиб сўзлашадиган ажиб бир инсонга айлантиришнинг ўзи ҳам улкан бир қадам.\nКатегория: Foydali maslahatlar / Полезны советы | Ko'rganlar:: 2289 | Добавил: www.BePuL.NeT | Теги: maslahatlar, Maslahat bering, маслахат, tekin maslahat, foydali, маслахат беринг, текин маслахат, полезные советы, Maslahat | Рейтинг: 0.0/0


Қирғизистонда собиқ вазирни озод қилиш сўралди - BBC News O'zbek\nҚирғизистонда собиқ вазирни озод қилиш сўралди\nТўлқинбек Турдибоев Бишкек\nImage caption Ҳуқуқни ҳимоя қилиш идоралари ўзи қонунбузар, дейди фаоллар.\nҚирғизистон парламентининг «Ор-Номус» партияси раиси Феликс Кулов қамоқ жазосини ўтаётган Ижтимоий ривожланиш вазирлигининг собиқ раҳбари Равшан Собиров озодликка чиқарилиши кераклигини айтган.\nДепутат Кулов ушбу баёнотини Олий Кенгашнинг Махкама-ҳуқуқий масалалари ва қонуният қўмитаси йиғинида қилган.\nСобиқ вазирга қарши бундан икки йил олдин порахўрликда айбланиб қамалган эди.\nҚўмита йиғинига келган ҳимоячи Нина Зотовага кўра, порахўрликда айбланган Равшан Собиров Бишкек шахрининг Биринчи Май тумани маҳкамаси томонидан бутунлай оқланган.\nБишкек шаҳрининг маҳкама коллегияси эса туман махкамасининг қарорини қувватлаган ва айбланувчининг ҳатти-ҳаракатларини Жиноят кодексининг 310 моддасига муносиб эканлигини тасдиқлаган. Қирғизистон Олий махкамасида ҳам бу қарор маъкулланган.\nЛекин Собировнинг жавобгарликка тортилганлигини ҳимоячи Нина Зотова ноқонуний, деб билади.\n"Ҳимоямдаги Равшан Собировни ушбу асосда озодликдан маҳрум қилиниши аслида нотўғри бўлган. Чунки у вақтда Қирғизистон Жиноят кодексида 310 модда йўқ эди. Мазкур модда 2012 йилнинг 10 августида бекор қилиниб, жиноят кодексидан четлатилган. Қолаверса, Равшан Собиров афв қонуни бўйича ҳам қамокдан бўшатилиши керак. Лекин мен Бош прокуратурага мурожаат этганимда, илтимосим қондирилмади- дейди ҳимоячи.\nФеликс Кулов парламент қўмитаси йиғинида ҳимоячи Зотовани фикрларини ёқлаган.\n"Равшан Собиров дарҳол озодликка чиқарилиши шарт. Мен бошқа йўлни кўрмаяпман. Биронта инсон амалда йўқ моддага асосан озодликдан махрум килинса, биз сукут саклаб ўтираверишга ҳаққимиз йўк. У киши авф бўйича қамоқдан чиқарилишга ҳам ҳуқуқи бор. Илгари бизда шундай ҳодисалар ҳеч қачон бўлмаган ва биз шу келишмовчиликни ҳал килишимиз лозим. Олий маҳкаманинг бунга эътиборини тортиш лозим - деган жаноб Кулов.\nШу билан бирга у бекор қилинган модда бўйича фармон чиқарган ҳакамларнинг ҳам жавобгарлиги масаласини Олий Кенгашнинг умумий йигинида муҳокама қилишни таклиф этган.\nРавшан Собиров 2012 йил болаларни асраб олиш доирасида фаолият кўрсатган хорижий ташкилот вакилларидан пора ундиришда айбланган.\n2013 йилнинг 23 май куни Қирғизистон Олий маҳкамаси Равшан Собировга боғлиқ Бишкек судининг беш йилга озодликдан маҳрум қилиш қарорини кучида қолдирган.\nСобиқ вазирнинг мол-мулки мусодара қилиниб, жазони қаттиқ тартибли колонияда ўташга ҳукм чиқарилган.\nАйни пайтда Равшан Собиров Бишкек яқинидаги қамоқхонада сақланмоқда.\nХудди шу қамоқхонада 2010 йилнинг июн ойида содир этилган қонли воқеаларда айбланган таниқли инсон ҳақлари фаоли Азимжон Аскаров умрбод қамоқ жазосини ўтамоқда.\nҚирғизистон: мухолифатчиларнинг озод қилиниши норозиликларга сабаб бўлди\nHRW: Қирғизистонда судланган ўзбек ҳимоя қилиниши керак\nҚирғизистонда ҳокимиятни босиб олмоқчи бўлганларга ҳукм чиқарилди\nҚирғизистон Олий маҳкамаси собиқ президент ҳимоячиси сўровини қондирмади


“Насаф” ўз майдонида “Пахтакор”ни таслим этди - Offside.uz – Offside'да бўлинг, офсайдда қолманг!\n“Насаф” ўз майдонида “Пахтакор”ни таслим этди\nБугун олий лига 19-тур доирасида “Насаф” жамоаси ўз майдонида “Пахтакор” жамоаси билан баҳс олиб борди.\nУчрашувнинг дастлабки дақиқаларидан майдонда кураш кескин тус олди. "Насаф"нинг уюштирган кетма-кет ҳужумлари самара бермади. “Пахтакор” жамоаси ҳимояда яхши ўйин намойиш этди.\nЎйиннинг 10-дақиқасида "Насаф" жарима тўпи тепиш ҳуқуқини қўлга киритди. Ғаниевнинг тўғри дарвозага йўллаган зарбасини Лобанов қайтаришга эришди. Давомли ҳужумда Рашидхонов боши билан дарвозага зарба йўллади, бу зарбани ҳам Лобанов қайтаришга эришди.\nУчрашувнинг 22-дақиқасида Сайдулло Раҳматов жарима майдонида Жалолиддин Машариповни йиқитди ва ҳакам "Насаф" дарвозасига 11 метрлик жарима тўпи тепишни кўрсатди. 11 метрлик жарима тўпини Жамшид Искандаров бехато амалга ошириб, жамоасини ҳисобда олдинга олиб чиқди – 0:1.39-дақиқадан “Пахтакор” жамоаси майдонда бир киши кам бўлиб қолди. Жавоҳир Соҳибов иккинч марта огоҳлантирилди ва майдондан четлатилди. Бундан аввал 37-дақиқада ҳам у ҳакам томонидан огоҳлантириш олган эди.\nБиринчи бўлим ҳисобда “Пахтакор” жамоасининг устунлигида якун топди.\nИккинчи бўлимни "Насаф" катта иштиёқ билан бошлади. Дастлабки ташкил этилган ҳужумдан кейин футболчиларимиз бурчак тўпи тепиш ҳуқуқига эга бўлишди. 47-дақиқада бурчакдан оширилган тўпни Игорь Голбан боши билан дарвозага аниқ йўллади ва орадаги ҳисобни тенглаштирди -1:1.\nҲисоб тенглашгач "Насаф" футболчиларида ғалабага бўлган ишонч янада ортди ва майдондаги устунликни тўлиқ қўлларига олишди. Кўплаб вазиятлар яратилди, аммо бу вазиятларда дарвозани нишонга оладиган футболчи бўлмади. “Пахтакор” жамоаси эса бутун жамоа бўлиб ҳимояланишга мажбур бўлди. Улар ҳам имкон бўлганда қарши ҳужумлар ташкил этишди, аммо бу ҳужумлар ҳимоячиларимиз томонидан ривожлантирилишига йўл қўйилмади.\nЎйин шундай давом этаётган пайтда, яъни учрашувнинг 76-дақиқасида жамоамиз ҳисобда олдинга ўтиб олди. Бугунги учрашувда жуда фаол ҳаракат қилган Фарруҳ Сайфиев ўнг қанотдан ташкил ҳужумда тўпни жарима майдонига ошириб берди. Тўп аввал "Насаф"чиларнинг бирига тегиб қайтди. Қайтган тўпни Драган Черан чаққонлик билан дарвозага аниқ йўллаб, учрашувдаги гол муаллифига айланди – 2:1\nАлбатта бу голдан сўнг меҳмонлар ҳам ҳисобни тенглаштириш учун анча тер тўкишди, аммо уларнинг ҳаракатлари самара бермади. Ўйиннинг қолган дақиқаларида ўйин тизгини бутунлай "Насаф" қўлида бўлди.\nШундай қилиб, ҳар иккала жамоа учун қийин кечган учрашувда "Насаф" ғалаба қозонди ва муҳим уч очкони ўз ҳисобига ёзиб қўйди. Шуни таъкидлаш керакки, "Насаф" кейинги ўйинларда ўзининг характери ва иродасини намойиш этиб, ғалабаларини нишонламоқда.\n"Насаф" ўз майдонидаги навбатдаги учрашувни Ўзбекистон кубоги ярим финали доирасида “Бухоро” жамоасига қарши ўтказади. Учрашув 22 август душанба куни бўлади.\nЎзПФЛ 19-тур. 19.08.2016.\n“Насаф” (Қарши) – “Пахтакор” (Тошкент) 2:1 (0:1). 7898 томошабин\n“Марказий” стадион. 20:00да\nҚанот ҳакамлар: Андрей Снетков (Токент вил.), Владлен Лушин (Гулистон)\nЗахира ҳаками: Ахрол Рисқуллаев (Тошкент)\nЎзПФЛ вакили: Р. М. Черников.\nГол: Игорь Голбан, 47’-1:1, Драган Черан, 76’-2:1 - Жамшид Искандаров (пен.), 23’-0:1\n“Насаф”: 25.Элдорбек Суюнов, 7.Шуҳрат Муҳаммадиев, 22.Игорь Голбан, 23.Шерзод Аъзамов (с), 31.Сайдулло Раҳматов (45.Бобир Абдухолиқов. 71), 6.Аззиз Ғаниев, 28.Фозил Мусаев, 24.Огнен Красич (21.Азамат Алланиёзов 42), 27.Ислом Рашидхонов (14.Шароф Муҳитдинов 59), 34.Фарруҳ Сайфиев, 69.Драган Черан.\nЗахира: 35.Санжар Қувватов, 5.Ильдар маматказин, 18.Баҳром Абдураҳимов, 38.Дониёр Нарзуллаев.\n“Пахтакор”: 16.Александр Лобанов, 4.Аднан Ороховац, 5.Акбар Исматуллаев, 8.Шерзод Каримов, 9.Жалолиддин Машарипов, 10.Жамшид Искандаров, 14.Жамшид Болтабоев (51.Андрей Сидоров 77), 15.Жавохир Сохибов, 21.Камолиддин Тожиев, 28.Станислав Андреев, 55.Жасурбек Ҳакимов (6.Аббос Отахонов 46).\nЗахира: 50.Умиджон Ҳамроев, 17.Акобир Тўраев, 31.Жамшид Юсупов, 44.Григорий Ахмедов, 48.Тимур Толипов.\nОгоҳлантириш: Азиз Ғаниев 68, Шароф Муҳитдинов 75 - Жавоҳир Соҳибов 37, Аднан Ороховац 76, Камолиддин Тожиев 82.\nЧетлатиш: Жавоҳир Соҳибов (2СК) 39.\n20/08, 00:52 0


Bloomberg: Twitter 300 нафар ходимини ишдан ҳайдамоқчи\n10:01 / 25.10.2016\nTwitter компанияси ходимларининг 8 фоизини ишдан бўшатиш билан кенг қамровли қисқартиришларни амалга оширмоқчи. Бу ҳақда Bloomberg агентлиги ўз манбаларига асосланган ҳолда хабар қилмоқда.\nУнга кўра, Twitter ходимларининг 8 фоизи ёки 300 нафарини вазифасидан озод этмоқчи. Манбанинг сўзларига кўра, компанияда бу қадар кенг қамровли қисқартириш ўтган йили компания раҳбарлигини унинг асосчиси Жек Дорси олганидан сўнг ўтказилган эди.\nХабар қилинишича, ушбу масала муҳокама қилинаётгани боис, ишдан бўшатилувчи ходимлар сони ўзгариши ҳам мумкин. Расмий маълумот эса, Twitter жорий йил учинчи чорагига оид молиявий ҳисоботи арафасида эълон қилиниши кутилмоқда.\nАввалроқ, Twitter Хитойдаги клони Weibo ижтимоий тармоғидан арзонлашгани айтилганди.


05.07.2019 20:42 0 7544\nБирор давлат органи ёки ташкилотига матбуот котиби тайинланиши фавқулодда воқелик эмас. Бундай лавозим эгаси ўзи хизмат қилаётган муассасанинг биринчи раҳбари ҳисобланмайди ҳам. Шунга қарамай оммавий ахборот воситалари ходимлари учун давлат органларининг биринчи раҳбаридан ҳам унинг матбуот котиби ким экани қизиқроқ. Йўлларимиз шу лавозимни банд қилиб ўтирган киши билан кесишади-да одатда.\nҚолаверса, энди вазият ҳам ўзгарган: Президент қарори билан давлат органлари ва ташкилотларининг матбуот котиблари мақоми кўтарилиб, зиммасига шунга яраша масъулият ҳам юклатилди. Демак, шу бугун Бош прокуратура матбуот хизмати раҳбарлигига тайинлангани эълон қилинган Ҳаёт Шамсутдинов билан яқинроқ танишиш фойдадан ҳоли эмасдай.\nҚисқа фурсатда «йиққан-терган» маълумотларимизга кўра, Ҳ.Шамсутдинов, фарғоналик. Адлия маслаҳатчиси (подполковник даражасидаги ҳарбий унвон). Прокуратура Матбуот хизматида ишлаш тажрибасига эга. Чамаси, ўн йиллар бурун, Светлана Артиқова Бош прокуратура матбуот хизматига раҳбарлик қилиб, катта-кичик эътирофларга сазовор бўлган пайтда унинг қўл остида ишлагани айтилади. Ортиқова хоним Олий Мажлис Сенатига кўтарилиб кетгач, то янги матбуот котиби тайинлангунга қадар шу вазифани вақтинча бажариб турган ҳам.\nФаолиятини туман прокурори ёрдамчиси вазифасида бошлаган Ҳ.Шамсутдинов Фарғона вилоят прокуратурасида ишлаган, Бош прокуратурадаги чамаси уч йиллик фаолиятидан сўнг Қўқон шаҳар прокурори ўринбосари этиб тайинланади.\nҚўқон шаҳар прокуратурасида ишлаш тизим ходимлари учун чинакам синов дейиш мумкин. Кейинги йигирма йил ичида қадимий шаҳар прокурорга ёлчимади, ҳисоб. Бу вақт мобайнида бирорта прокурорга бир муддат (беш йил) ишлаш насиб этмади. Уларнинг аксарияти шу лавозимдан кўтарилиб эмас, «урилиб» кетгани кўп нарсаларга далолат қилади.\nҲ.Шамсутддинов Қўқон шаҳар прокурори ўринбосари сафатида салкам тўрт йил ишлади (шу тўрт йилда шаҳар прокурори икки марта алмашади). Кейин Фарғона вилоят прокурорининг кадрлар билан ишлаш бўйича катта ёрдамчиси лавозимига лойиқ кўрилади. Прокуратура тизимида биринчи тозалаш ишлари бошланганда у Бош прокуратуранинг Кадрлар бошқармаси катта прокурорилигига ўтказилади.\nБош прокуратура матбуот хизмати раҳбари этиб тайинлангунга қадар Фарғона вилояти прокурорининг Ахборот-коммуникация технологияларини жорий этиш ва ахборот хавфсизлигини таъминлаш бўйича катта ёрдамчиси сифатида ишлаб келаётганди.\nУ она тилидан ташқари рус ва инглиз тилларини билади. Ҳатто рус тилини ўзбекчадан ҳам яхшироқ билиши айтилмоқда.\nҲозирда сенатор Светлана Артиқова пайтида бир кўзга кўриниб, сўнг ўз даврига монанд фаолият кўрсатиб, Сурайё Раҳмонова раҳбар бўлиб келгач, тамомила янгича босқичга кўтарилган Бош прокуратура матбуот хизматига ким раҳбар бўлишини ОАВ вакиллари сабрсизлик билан кутишаётганди, рости. Мана, биз тез-тез безовта қиладиган мутахассис билан қисман танишдик.\nМедиаоламнинг «ғалағовур» муҳитига хуш келибсиз, Ҳаёт Неъматович!\nБош прокуратура матбуот хизмати Шамсутдинов


Oʼzbekiston yil nomlari ⋆ WWW.SAVOL-JAVOB.COM\nМамлакатимизда хар бир йилга шу давр ичида тараққиётнинг муҳим йўналишларини ифода этадиган ном бериш эзгу анъанага айланган. Долзарб ижтимоий-иқтисодий вазифаларни ҳал этиш учун тегишли давлат дастурлари ишлаб чиқилиб, йил давомида амалга оширилмоқда. Қўйида олдинги йилларнинг номланиши билан танишингиз мумкин.\n1991 йил – А.Навоий йили\n1992 йил – Ҳамширалар йили\n1993 йил – А.Яссавий йили\n1994 йил – М.Улуғбек йили\n1995 йил – Ибн Сино йили\n2001 йил – Оналар ва болалар йили\n2005 йил – Сиҳат- саломатлик йили\n2006 йил – Хомийлар ва шифокорлар йили\n2015 йил – Қарияларни эъзозлаш йили\n2016 йил – Соғлом она – соғлом бола йили\nЎзбекистон Республикаси мустақиллик одимлари\n1989 й. 21 октябрь – Ўзбек тили Ўзбекистон Республикасининг Давлат тили деб тасдиқланди\n1991 й. 31 август – Ўзбекистон Республикаси Давлат мустақиллиги эълон қилинди\n1991 й. 1 сентябрь – Ўзбекистон Республикаси мустақиллик куни\n1991 й. 18 ноябрь – Ўзбекистон Республикасининг Давлат байроғи тасдиқланди\n1991 й. 29 декабрь – Ўзбекистон Республикасининг биринчи президенти сайланди\n1992 й. 2 июль – Ўзбекистон Республикасининг Давлат герби тасдиқланди\n1992 й. 8 декабрь – Ўзбекистон Республикасининг конституцияси қабул қилинди\n1992 й. 10 декабрь – Ўзбекистон Республикасининг Давлат мадҳияси тасдиқланди\n1994 й. 1 июль – Ўзбекистон Республикасининг миллий валютаси жорий этилди\n2 комментария к “Oʼzbekiston yil nomlari”


Чехов кўзойнагидан воз кечиб. Эркин ижодкор Фахриёр шеърият, анъаналар ва қимирлоқ тош ҳақида сўзлайди - Фарғона.Ру ахборот агентлиги\n09:10 msk, 21 Сентябрь 2020\nФахриддин Низомов – сирли одам. Чунки аслида у икки киши.\nБиринчисининг исми – Фахриддин ака. У 1963 йили ҳозирги Навоий вилоятидаги Сангижумон қишлоғида туғилган, Самарқанд давлат университетида филологликка ўқиган, кейин Ҳиндистон оммавий коммуникация институтига бориб, журналист ихтисосини олган; ватанга қайтиб, хизмат пиллапояларидан КАТТА амалдорлик даражасигача кўтарилган.\nИккинчининг исми – Фахриёр. У – шоир, нозикфаҳм лирик, файласуф ва полиглот, сценарийнавис ва таржимон. «Дарднинг шакли» (1997), «Аёлғу» (2000), «Геометрик баҳор» (2004), «Излам» (2017), Францияда чоп этилган «L’Ombre des Larmes» («Кўзёш сояси», 2016) тўпламлари муаллифи…\nФахриддин ака билан Фахриёр таржимонликка қўл урганда бир одамга айланади. Шу тариқа ўзбек тилига америкалик таниқли сиёсатчи Ҳиллари Клинтоннинг «Бир болага етти маҳалла ота-она» (It Takes a Village to Raise a Child, 1997), инглиз каломшунос олими Тимоти Уинтернинг «XXI асрда ислом: постмодерн дунёда қиблани топиш” (Islam 2001: Finding the Qibla in a Postmodern World, 2005) ва «Америка ҳикоялари» (American Short Stories, 2011) (бошқа таржимонлар билан бирга) китоблари таржима қилинди. Яна қанчадан-қанча кинокартиналар, бадиий ва ҳужжатли сериаллардан тортиб, «Чўқинтирган ота» ва «Янги «Парадизо» кинотеатри»га ўхшаш жаҳоннинг дурдона фильмларигача…\nБугун Санжар Янишев Ўзбекистонда «собиқ амалдор», тиниб тинчимас «фрилансер» Фахриддин ака қандай яшаётгани, шоир Фахриёрнинг аҳволи, руҳияси ҳақида у билан суҳбатлашади.\n– Фахри, сен туғилиб ўсган қишлоқ номининг маъноси нима?\n– «Қимирлоқ тош».\n– Қизиқ экан! Мен туғилиб ўсган кўчанинг номи «Танкистлар» эди. Болалик чоғларимда тийнатимда етишмаган қатъиятни шу сўздан олган бўлсам керак. Номи «Ўрикзор»га ўзгартирилгани ғалати бўлган эди, чунки у ерда ўрик эмас, фақат олча ўсганини биламан. Тўғри, кўча номи ўзгартирилишидан олдин мен у ердан кетган эдим… Феълингда «Сангижумон» сўзи билан боғлиқликни сезасанми?\n– Мезон буржига мансуб кишилар кўп иккиланади, деган гап-сўз юради. Балки шунинг учун ҳамма нарсага шубҳаланиб қарасам керак.\n– Юлдузларга ишонасанми?\n– Тўғрисини айтсам, на буржларга ва на юлдузларга ишонаман.\n– Ҳар бир православ руҳонийси астрология – мунажжимлик ва ҳар хил хиромантия – қўлдаги чизиқларга қараб фол очиш – шайтоннинг иши: Худодан бошқа олий куч йўқ ва ҳк. дейди. Бу масалага ислом дини қандай қарайди?\n– Имонли киши фақат Аллоҳга ишониши керак. Лекин инсон табиати ғалати. Ҳерберт Уэльс бекорга «ҳар бир кишининг, ҳатто энг маърифатли кишининг кўнглида ҳам хурофотнинг тутқич бермас қолдиқлари ин қуриб олган бўлади», демаган.\nФахриёр туғилиб ўсган Сангижумон қишлоғи\n– Ономастикага қайтадиган бўлсак, ҳар ҳолда ўша «тош»ни «тош шаҳар»га (Тошкент) алмаштириш мантиқан тўғрига ўхшайди. Ота-онанг кимлар?\n– Ота-онам – оддий кишилар: отам умр бўйи тракторчи бўлиб ишлаган, онам эса уй бекаси бўлган. Ҳозир иккаласи ҳам пенсияда, ҳалиям Сангижумонда яшайди. Мен анчадан бери уларни Тошкентга келиб, уйимда, бир оз бўлса-да, яшашга кўндирмоқчи бўламан, лекин унашмайди. Ўз уйим – ўлан тўшагим, деган гап бор-ку. Улар мен билан ука-сингилларим кўнглида мўъжаз Ватан – қишлоқ ва қадрдон уйга меҳр уйғотган. 12 фарзанд эдик. Мен тўнғичиман. 5 йил олдин бир синглим қазо қилди…\n– Аллоҳ раҳмат қилсин… Ука-сингилларингнинг ҳаммаси ижодкор кишиларми?\n– Йўқ, фақат бир укам Ислом институтини, кейинчалик, ТошДунинг журналистика факультетини битирган. Ўзи ҳам мақолалар ёзиб, араб тилидан у-бу нарсаларни таржима қилиб туради… Афсуски, ота уйда тез-тез йиғилиб туриш имкони йўқ. Яқинда бир укам қизини узатувди, шунда ака-ука, опа-сингиллар уникида кўришдик.\n– Ака-ука, опа-сингиллар билан муносабатларинг қандай? Ака уйланмагунча ука бўйдоқ юраверадими?\n– Ҳа, шунақа удум бор. Лекин истисноли ҳолатлар ҳам учраб туради. Агар, ака университетда ўқиётган ва укага маълум сабабларга кўра уйланиш зарур бўлиб қолса, ота-она тўнғичидан кичик ўғлига уйланишга рухсат беришини сўраши мумкин.\n– Сен ҳам шундай қилганмисан?\n– Йўқ, мен биринчи бўлиб уйланганман. (Кулади.)\n– Дарвоқе, уйланаётганда ота-онангнинг розилигини олганмисан? Ёки биздагига ўхшаб, вақти-соати етгач, уйлантириб қўйишганми?\n– Ҳа, келинни ота-онам топган, бунинг учун уларга мингдан-минг раҳмат. Бўлғуси умр йўлдошим билан тўй олдидан танишганмиз, бир кўришдаёқ менга ёқиб қолган. Ўттиз йилдан бери биргамиз, фарзандлар ўстирдик, уч йил олдин қиз неварамиз туғилди…\nУмуман олганда, шарқликлар ғарбликларга нисбатан оилага кўпроқ меҳр қўяди. Улар кейинги ўн йилликларда инқирозга юз тутаётган қадриятларни сақлаб қолишга интилмоқда.\nБир мисол келтираман. Уч йилча олдин хизмат тақозосига кўра, Ҳиндистон жанубидаги Тамил-Наду штатига боришимга тўғри келган, делегациямизга Свати исмли бир истарали хоним йўлбошловчилик қилган эди. Оиласи ҳақида гапириб берган қизиқ ҳикояси ҳамон ёдимда: Свати умр йўлдоши ва икки фарзанди билан АҚШнинг Калифорния штатида яшаган, маоши тузук ишда ҳам ишлаган экан. Лекин эри билан ажрашиб, фарзандларини Ҳиндистонга қайтариб олиб келишга мажбур бўлибди. Айтишича, Америкада бизнинг тушунчамиздаги оилалар қолмаётган эмиш. Шунинг учун фарзандларим анъанавий: бувиси билан бувасининг тарбиясини олсин, балоғат ёшига етгандан сўнг қаерда ва қандай яшашни ўзлари ҳал қилади, дейди. Қизиғи, у муслима эмас, ҳиндуизмга эътиқод қилади.\n– Ота-онангиз мактабдан кейин қайси касбга ўқишингиз тўғрисидаги мойилликларингизга қандай қараган? 12 фарзанддан бири ота-онага қарашиш учун қишлоқда қолиши керакмиди?\n– Оиламизда ҳамма касбини ўзи танлаган. Менга архитекторликка ўқишни тавсия этишган, чунки қўшнимиз архитектура институтида ўқитувчи эди. Лекин «йўқ» деб туриб олдим. Мактабда ўқиб юрган пайтимдан филолог бўлишимни билар эдим…\nҲа, бугун бир укам ота-онам билан туради. Лекин қолганларимиз ҳам уларга қўлдан келганча ёрдам бериб турибмиз.\n– Сенинг оила андозанг ўзинг туғилиб ўсган оила андозасига қанчалик мос келади?\n– Албатта, фарқи жуда катта. Вақт ўтиши билан ҳамма нарса ўзгариб боради. Муҳит ҳаммамизни ўзгартиради. Масалан, мен кўп фарзандли оилада ўсганман, лекин ўзимнинг икки фарзандим бор. Ҳатто қишлоқларда ҳам туғилиш камайиб кетяпти. Энди «қаҳрамон оналар» йўқ. Ўша совет даврида берилган унвон ёдингда бўлса керак?\n– Бу нафақат иқтисодий қийинчиликлар, қолаверса, уй хўжалигида қўл меҳнатига талабнинг камайиб бориши билан боғлиқ. Аста-секин ҳамма нарса механизациялашмоқда. Илгари битта оилага ҳам овчи, ҳам деҳқон, ҳамма ошпаз, ҳам новвой керак бўлса, бугун уларнинг ўрнини дўконлар, ошхоналар, новвойхоналар эгаллаб бораётир. Шунинг учун анъанавий оила модели кескин ўзгаришларга юз тутмоқда. Бугунги болалар бувисининг эртакларини тинглаб эмас, мульт-, теле- ва кинофильмларни кўриб, попса – алай-балай қўшиқларини тинглаб катта бўлмоқда.\n– Қизларингга айфон олиб берасанми?\n– Қизларимга смартфонни катта бўлишганидан сўнг олиб берганман. Улар болалигида интернет деган гаплар йўқ эди. Лекин телевизор кўришларини тақиқламаганман – қаттиққўллик қилгим келмаган. Улар ҳам тенгдошлари қатори телеэртаклар тинглаб ўсди. Афсуски, бувилари улардан узоқда эди.\n…Йўқ, бувим менга ҳам ётар олдидан эртак айтиб бермаган. Лекин эрталаб намоз ўқиб бўлгандан сўнг пайғамбарлар, девона Машраб ҳақидаги китобларни овоз чиқариб ўқир эди… Балки айнан ўша китоблар адабиётга қизиқишимни уйғотгандир. У киши ўша китобларни жуда берилиб, жозибали оҳанг билан ўқир эдики, бехосдан девонайи Машраб билан гоҳ Намангану Қошғарда кезар, гоҳ Балхда унинг ортидан дор остига борар эдим.\nҚозонда бўлиб ўтган туркий халқлар шеърият фестивалида Рами Ғарипов номидаги бош мукофотни олгандан сўнг, 2015 йил\n– Сен ўзбек филологияси факультетида ўқигансан. Рус тилини қаерда ўргангансан?\n– Армияда! Узоқ Шарқда, Приморье ўлкасида хизмат қилганман.\n– Қўшин туринг қанақа эди? Шу ҳақда батафсилроқ гапириб берсанг. Ҳозир қанақалигини билмайман, аммо ўша йиллари армияда «бобойчилик» авж олган эди. Рус тилини билмаган ўзбекнинг хизмат қилиши осон бўлмагандир?\n– Артиллерия қўшинидаги хизматим ёмон бўлмаган. Қўшинимиз турини «каземат», ўзимизни эса «ўлимга ҳукм қилинган аскарлар» деб атар эдик, чунки қуролларимиз танкнинг Хитой билан чегара яқинидаги истеҳқом ҳудудига ўрнатилган бош қисмидан иборат эди…\nҲа, бобойчилик бўлган ва у байналмилал бўлиб, ўзбекларни «бобой» ўзбеклари ҳам аяб ўтирмас эди. Руснинг рус, озарийнинг эса озарий «бобой» бемалол пўстагини қоқиши мумкин эди… Энг эсда қолган киши катта лейтенант Витка Патратий бўлган. У командир бўлиб келишидан олдин исталган киши бизни эрмак қилиши, устимиздан кулиши мумкин эди, чунки батареямиз полкнинг «ўгай ўғли» эди. Лекин у командир этиб тайинлангандан сўнг дуч келган жойда бизни мақтаб, бошқаларга намуна қилиб кўрсата бошлади; биздан эса «бўйинни қисиб юрмаслик»ни талаб этадиган бўлди. Бу ўша вақтда менга қадр-қимматни сақлашга ўргатган бир умрлик сабоқ бўлди!\n– Қачон шеър ёза бошлаганингни эслайсанми?\n– Илк шеърларимни бешинчи синфда ўқиб юрган пайтларим ёзганман. Уларни олиб келиб, ўша пайтлар бемалол гаплаша оладиганимиз рус тили ўқитувчимизга кўрсатганман. У менга, қофияси қани? туроғи қани? вазни қани? деган эди. Ўша пайтлар шеърда бунақа нарсалар бўлиши кераклигига ақлим етмаган. Демак, қанчалик ибтидоий бўлмасин, «эркин шеър» ёзган эканман-да. Қизиғи, кейинчалик барибир шунга қайтдим. Лекин энди анойилик қилмай, бармоқ вазнининг пасту баландини яхши ўзлаштириб ва таниб олган эдим.\n– Адабий «томорқанг» ҳақида ҳам гапириб берсанг.\n– Шеърни кам ёзаман. Асосан, таржима, техник таржима билан шуғулланишимга тўғри келади. Шеърдан кўра, улардан халққа фойда кўпроқ бўлса не ажаб! (Кулади.) Европа ва Лотин Америкаси адабиёти билан «оғриган» пайтларим бўлган. Устозим Мурод Муҳаммад Дўстнинг «Лолазор» романи қаҳрамони гапини ўзгартириб айтганда, саксонинчи йиллар авлоди бизга соҳир реализмнинг «чангалзору» «сильвалари»ни кашф қилиб берди. Унгача ўзбек адабий интеллигенцияси дунёга Чеховнинг пенснеси орқали қарар, яъниким, асосан, рус адабиётидан улги олар эди.\nБугун бир оз инжиқман, «минтақалар»га қизиқишим сусайган – муайян муаллифларнинг муайян асарларини ўқишни хуш кўраман.\nЎзбек ёзувчиларидан Назар Эшонқул ва Шодиқул Ҳамроев, шоирларидан Абдували Қутбиддин, Ҳалима Аҳмедова, Фароғат Камол, Баҳром Рўзимуҳаммад, Хосият Рустамова ва бошқаларнинг ижодини кузатиб боряпман. Афсуски, рус ўқувчиси уларни танимайди. Асарлари таржимонларини кутиб турибди; уларнинг ҳар бири Ўзбекистонни дунёга кутилмаган ракурсдан кашф қилиб беришига ишонаман.\n– Ушбу муаллифлар асарларининг мавзу кўлами қандай? Улар поэтикасини – ўзбек тилини ҳисобга олмаганда – бирлаштириб турадиган умумий жиҳатлар борми?\n– Мавзулар кўлами ҳар хил: кимдир ўз ҳиссиётлари, кечинмалари ҳақида ёзса, кимдир, дейлик, европача бароккони ўзбекча бармоқ вазни билан чоғиштириб эксперимент қилади. Фароғат Камол билан Хосият Рустамова аёллар шеъриятини интеллектуаллаштириш йўлидан бормоқда. Ҳалима Аҳмедова лирикани алоҳида оҳангдорлик ва кутилмаган ташбиҳлар эвазига янги босқичга кўтарди…\nБу ижодкорларнинг барчасини ҳамманинг энсасини қотирадиган метаҳикоялар, яъни жамиятда устувор ва универсал ғоялардан четланиш бирлаштириб туради. Энди уларнинг асарлари мафкура қуроли эмас, жўнликдан теранликни афзал билади. Ушбу жараён ўтган асрнинг етмишинчи-саксонинчи йилларида бошланган бўлиб, ҳамон давом этмоқда. Теранлашув ва қуруқ баёнчиликдан қочиш эвазига ўзбек шеърияти ҳам ўқувчисини йўқотмоқда. Лекин бу – кўпга келган тўй, дунёдаги тамойил шунақа.\nНевараси Муқаддас билан\n– «Бозингар», «Кетиш» сингари шеърларингда тез-тез атрофингдаги воқеа-ҳодисаларга киноя ва кесатиқли муносабат билдириб турасан. Шеър, сенингча, воқеаларнинг табиий йўсинини (масалан, чинорларнинг ноқонуний кесилишини) акс эттириш билан бирор нарсани ҳал этиши мумкинми? Бугунги Ўзбекистонда поэтик сўзнинг кучи нимага етади?\n– Шоир ўзи яшаб турган муҳитдан ташқарида бўла олмайди. У жамоатчиликни жунбушга келтираётган воқеаларга муносабат билдиришга мажбур. Мен ҳам ўзимни ўйлантираётган нарсалар ҳақида ёзаман. Шеъриятнинг тарихий таъсири ҳақидаги чўпчакларга ишонмайман. Ўзим учун ёзаман. Шунинг учун учун ҳалиям «ёш шоир», яна «ҳаммабоп» бўлмай қолаётган бўлсам керак. (Кулади.) Лекин «ҳаммабоплик»ка интилмайман. Кимга керак бўлса, шеърларимни топиб олади. Топиб олаётганлар ҳам бор.\n– Сўнгги икки йил ичида сени ўраб турган «муҳит»да, ижтимоий ҳаётда бирор нарса ўзгардими?\n– Мен учун ҳеч нарса ўзгаргани йўқ. «Муҳитим» − нони қаттиқ фрилансерлик. Мен «эркин найзачиман» («free lance”нинг сўзма-сўз таржимаси “эркин найза” дегани – “Фергана.ру” изоҳи). Ҳеч кимга боғлиқ, бўйсунадиган жойим йўқ, ишим – дунёларни бир-бирига яқинлаштириш. Бир тилдан бошқасига таржима қиламан. Баъзан эса – бунинг тескариси. (Кулади.)\n– Бирор марта аёлларга шеър бағишлаганмисан?\n– Деярли ҳеч қачон шеър бағишламайман. Лекин умр йўлдошимга бир марта бағишлаганим бор. Бунга ҳам аллазамон бўлди.\n– Шарқ мамлакатларида шоирнинг анъанавий ўрни, худди Орипов Каримов даврида қилганидек, подшоҳга маслаҳатчи бўлишдир. Баъзан подшоҳнинг ўзи ҳам шеър ёзишдай «гуноҳ»дан холи эмас (Туркманистониннг биринчи президенти достонлар ҳам тўқиган). Шеърият билан давлатнинг бугунги Ўзбекистондаги муносабатлар андозаси Совет даврини эслатади: «Халқ шоири» унвони, давлат мукофотлари бор; Ёзувчилар уюшмаси таркибида, Россиядаги ёзувчилар уюшмаларидан фарқли ўлароқ, қандайдир жамғарма мавжуд… Лекин менга кейинги 15-20 йил ичида расмий адабиётга қарши мухолифат пайдо бўлгандай туюлади: сени ҳам мансуб деб билганим модернист шоирларни айтяпман.\n– Сен ишонмаслигинг мумкин, лекин мен ҳам Ўзбекистон Ёзувчилар уюшмасининг аъзосиман, ҳатто баъзан унинг поликлиникаси хизматидан фойдаланиб тураман. (Кулади.) Тўғриси, уюшмага онда-сонда бораман, қанақадир имтиёзлар борлиги ёки сақланиб қолганини, тўғриси, билмайман. Бунинг менга қизиғи йўқ, чунки анчадан бери моддий муаммоларимни ўзим ҳал қилишга ўрганганман.\nФахриддин Низомов умр йўлдоши Маҳбуба, қизи Ризваной ва невараси Муқаддас билан\n– Модернист шоир учун анъана нимани англатади?\n– Баъзан шеърларимнинг русча ва инглизча тагламаларини ўзим қилиб беришимга тўғри келади; бир қизиқ ҳолни кузатганман: «модернлиги»га қарамай, бошқа тилларга таржима қилиш учун ноқулай. Бу улар ўзбек шеър поэтикаси, анъанаси, фольклор ва мумтоз адабиёт билан қаттиқ боғланганини кўрсатади. Шу билан бирга, қанчалик парадоксал бўлмасин, уларни ўзбек шеърхони учун ҳам тушуниши қийин. Биз ёзаётган шеърлар анъанавий поэтик тафаккурдан четга чиқмоқда. Бу кўпинча адабий танқидчиларни чалғитмоқда ва улар бизни Ғарбга тақлид қилаётганликда айблашига сабаб бўляпти. (Яқинда бир ҳурматли навоийшунос 80-йилардан сўнг адабиётга кирган ёзувчи ва шоирларнинг асарларини макулатура деб атади). Лекин улар уқувсизлик билан ёзилган анъанавий шеър қофияю вазнлари билан ҳам ўқувчининг энсасини қотираётганини ва шу сабаб шеърхонлар йилдан-йилга камайиб бораётганини ҳисобга олмайди.\nБиз қилаётган экспериментлар Ғарб, Шарқ, Жануб ва Шимолда синовдан ўтган шаклларни ўзбек анъанавий шеърияти билан синтез қилиш орқали бирор янги нарса топишга қаратилган. Шунинг учун умримнинг кўп қисми ўтаётган Тошкент ўзига хос “melting-pot”, яъни кўп нарса: эскилик билан янгилик, анъана билан янги замон ўзаро қоришиб кетган жойга айланди. Киплингга зид ўлароқ, улар бир-бири билан топишяпти ҳам!\nЎзбек адабиёти деганда, нафақат ўзбекча, қолаверса, бошқа мамлакатларда ва бошқа тилларда ижод қилаётган ватандошларимизни, жумладан, Фарғона ва Тошкент шеърият мактаблари вакилларини ҳам назарда тутяпман. Майли, улар ўзини рус шоирлари деб атайверсин, лекин бу билан моҳият ўзгариб қолмайди.\n– Ҳа, эсимда бор, бир сафарги суҳбатимизда биздай рус тилида ёзувчи ижодкорларни «ўзбек шоирлари» деб атаган эдинг.\n– Сиз ўзингизни нима деб аташингиз – ўз йўлига, лекин бизнинг тасаввуримиз, сизларни, юридик тил билан айтганда, “қон ҳуқуқига кўра” ўзимизники деб аташимиз бутунлай бошқа нарса. Бу рус тилида ижод қилган, камида иккита маданиятга тегишли бўлган Чингиз Айтматов, Геннадий Айги ва бошқа кўплаб ёзувчи ва шоирларга ҳам тегишли.\nСамарқанд давлат университетида ўқиб юрган кезларим Садриддин Айнийнинг қайси миллатга мансублиги тўғрисида қаттиқ баҳс бўлган эди. Айрим тожик ва ўзбек олимлари асарларини икки тилда ёзган ижодкор қайси миллатга мансублиги тўғрисида талабалар кўз ўнгида тортишгани эсимда. Бунақа тортишувларнинг кимга кераги бор? Тожиклар ҳам, ўзбеклар ҳам уни ўзиники деявермайдими? Бунақа калтабинлик ҳеч кимга обрў келтирмайди. Олимлар халқларни бир-биридан ажратмаслиги, аксинча, бирлаштириши керак. Буюк Айнийнинг асарлари айнан мана шундай эзгу ва улуғ мақсадга хизмат қилади.\n…Яна рус тилида ёзадиган Темир Пўлатов. Ҳам ўзбек, ҳам рус тилларида ижод қиладиган Ҳамид Исмоилов. Бугунги кунда Ҳамид ака Айтматовдан кейин Марказий Осиёдан чиққан ва асарлари дунёда энг кўп ўқилаётган ёзувчига айланди. Унинг романлари жаҳоннинг ўнлаб мамлакатлари тилларига таржима қилинмоқда, чоп этилмоқда ва севиб ўқилмоқда.\nЯнгиликка интилмаган ҳар қандай фикрловчи киши ўзининг кўланкасига айланиб қолади. Ҳеч бир адабиёт, ҳатто энг зўр анъаналари бўлса ҳам, бошқа мамлакатлар адабиётидан ўқиб-ўрганмай ривожлана олмайди. Шунинг учун мамлакатимиз, ҳаммамиз ҳар қандай янгиликка очиқ бўлишимиз керак\n– Кузатишимча, адабий ҳамжамиятдаги верлибрга (эркин шеърга) муносабат бутун бошли жамиятнинг нечоғлиқ эркин экани ва унинг фикрлаш суръати билан чамбарчас боғлиқ…\n– Ҳа, фикринггга тўлиқ қўшиламан. Бунга Ўзбекистонни мисол қилиб келтириш мумкин. Мен ҳар доим нима учун верлибр шеър шакли сифатида 70-йилларнинг охири ва 80-йилларнинг боши, яъни улкан ағдар-тўнтарлар арафасида кенг тарқала бошлади, деб ўз-ўзимга савол бераман. Балки шоирлар эса бошлаган ўзгаришлар эпкинини «эскизенциалистлар» сифатида бошқалардан кўра олдинроқ сезгандир (Вознесенский кашф янги сўз «эскизенциализм»дан олинган).\n– Бу «эскиз»дан ясалган янги сўзми?\n– Ҳа. Шоирлар шеърлари билан келажак эскизларини чизади, деган маънони англатади.\nБалки рус ўқувчиси учун эркин шеър четдан келган нотаниш шакл бўлиши мумкин, аммо ўзбек фольклорида у азалдан қофияли «қора сўз», саъж шаклида мавжуд бўлган. Саъжнинг, бугунги насрдан фарқли ўлароқ, нафақат қофияси, қолаверса, аниқ оҳанги (ритмикаси) бор. Ўзбек халқ эпоси «Алпомиш»дан олинган қуйидаги мисол бунинг ёрқин далилидир:\nУшбу қофияли проза шеър каби ўқилади. Бунақа мисоллар жуда кўп. Шунинг учун эркин шеърнинг қайта туғилишини сарчашмага қайтиш деб қараш тўғрироқ бўлади. Яна бир устозим Аҳмад Аъзам ибораси билан айтганда, «биз шаклни ўзгартириш орқали шеър мазмунини янгилашга ҳаракат қилдик». Бошқалари қаторида верлибр ҳам ана шундай ўзгартирувчи шакл бўлиб хизмат қилмоқда.\n– Рус тилида «интеллигенция» деган ажойиб атама бор. Бошқа ҳалқларда бунақа сўз йўқ ёки бўлса ҳам Россиядаги сингари кенг қамровли эмас. Балки Ўзбекистонда рус интеллигенциясининг маънодоши жадидчиликдир (Файзулла Хўжаев, Мунаввар қори Абдурашидхонов, Абдурауф Фитрат, сен эслаб ўтган Айний ва ҳк.). Балки сен ҳам 150 йил олдин туғилганингда жадид бўлармидинг?\n– Қўйсанг-чи, собиқ амалдордан жадид чиқармиди! (Кулади.)\n– Лекин жадидлардан яхши амалдорлар чиқди, лекин ҳаммасининг ҳаёти фожиа билан тугади.\n– Аллоҳга шукр, ҳозир замон бошқа, лекин маърифат билан боғлиқ муаммолар бошдан ошиб ётибди… «Интеллигент» сўзи ўзбекчага «зиёли» деб таржима қилинади, лекин ўша сўзнинг тўлиқ маъносини бермайди – гапингга қўшиламан.\n– Академик Дмитрий Сергеевич Лихачёв (рус интеллигентининг ёрқин тимсоли) бир сафар, интеллигент киши қарашини ҳатто бутунлай тескарисига ҳам ўзгартириши мумкин, унинг фикрлаш тарзи ҳаракатчан, қотиб қолмаган, деган эди. Сен ҳам ҳаётингда қарашларингни тафтиш қилган, ўзгартирган пайтларинг бўлганми?\n– Албатта, бунақа пайтлар бўлган. Вақт ўтиши билан ҳаётга бўлган қарашлар ўзгариб боради. Бир пайтлар ўзгармайдигандай кўринган нарсалар маънисини йўқотади ёки аксинча бўлиши мумкин… Анча йиллар давлат тузилмаларида ишладим, ўша пайтда бадиий ижод қандайдир... арзимаган иш бўлиб туюлар эди. Шу такаббурлик сабаб кўп нарса йўқотдим, анча-мунча шеърлар ёзилмасдан қолиб кетди. Ёшлик қуввати арзимас нарсаларга сарф бўлиб кетди. Мана шундан кўп афсус қиламан.\nСанжар Янишев суҳбатлашди


Давлат раҳбари Қарағандида янги таълим ва спорт муассасалари билан танишди\n23 Ноябрь 2020 16:35\nQARAǴANDY. Kazinform - Президент Қасим-Жомарт Тоқаев Қарағандидаги бир қатор янги спорт иншоотларини бориб кўрди, деб хабар беради Kazinform Ақорда сайтига асосланиб.\nҚозоғистон Президенти Қарағандида янги қурилган теннис маркази фаолияти билан танишди. Марказда бир вақтнинг ўзида 650 бола машғулот ўтказиши мумкин.\nОбъектнинг инфратузилмаси дунёдаги энг илғор стандартларга жавоб беради. 11 та корт мавжуд бўлиб, улардан 7 таси ёпиқ кортлардир. Умумий ва махсус жисмоний тарбия заллари ҳам мавжуд.\nМарказнинг техник жиҳозлари тўғрисида Қасим-Жомарт Тоқаевга батафсил сўзлаб берилди. Хусусан, марказда ATP/WTA Challenger даражасидаги дунёнинг энг яхши 100 нафар теннисчиси иштирокида халқаро ва миллий теннис мусобақаларини ўтказиш ҳамда маҳаллий спортчиларнинг профессионал маҳоратини ошириш имконияти мавжуд.\n- Шаҳар аҳолисини ушбу иншоотнинг фойдаланишга топширилиши билан табриклайман. Энди оммавий спортни ривожлантиришни мақсад қилганмиз. Ушбу спорт маркази барча болаларга теннис ўйнаш ва ўз соғлиғини яхшилашга имкон беради. Бу кўп қиррали ва қулай имкониятдир, - деди Давлат раҳбари.\nМарказнинг умумий майдони 7,8 минг квадрат метрни ташкил қилади. Унда конференц зал, 2 та ошхона ва меҳмонхона мажмуаси мавжуд.\nҚозоғистон Президенти стол тенниси маркази фаолияти билан ҳам танишди. Янги очилган спорт иншоотида 18 та ўйин зали, 9 теннис столи жойлашган спорт зали, тиббий ва массаж хоналари, спорт зали, маъмурий бино, ҳакамлар ва мураббийлар учун хоналар, конференц зали ва VIP-ўринлар мавжуд.\nМарказда кунига 400 кишигача стол тенниси билан шуғулланиши мумкин.\nМарказ қурилишига Қозоғистон Республикаси Стол тенниси федерацияси 1 миллиард 950 миллион танга сармоя киритди.\nЖорий йилда Қарағанди вилоятида 85 та спорт иншоотини фойдаланишга топшириш режалаштирилган.\nҚозоғистон Президенти Қасим-Жомарт Тоқаев янги қурилган 1200 ўринли мактаб-гимназияда бўлди.\nЯнги ўқув муассасаси яқинидаги қозоқ мактабларидан 900 ўқувчи ўтказилган. Бу уч сменали ўқитиш муаммосини ҳал қилиш йўлидаги муҳим қадамдир.\nПрезидентга замонавий ускуналар билан жиҳозланган хоналар, STEM-лаборатория, робототехника ва интеллектуал хоналар, мактаб телестудияси ва медиа-студия намойиш этилди. Мактабда ART-студия ва хореография зали ҳам мавжуд.\nЎтган бир кунда Қозоғистонда 835 кишида коронавирус аниқланди\nҚозоғистонда коронавирусга ўхшаш пневмония билан касалланганлар сони 46 мингдан ошди\nҚозоғистоннинг 4 ҳудудида чакана савдо ҳажми юқори\nЎзбекистонда 68 кишида коронавирус инфекцияси қайд этилди\nKASE: доллар яна арзонлашди\nКоронавирусни қайта юқтириш эҳтимоли 83 фоизга паст - олимлар\nИндонезияда зилзила туфайли 26 киши ҳалок бўлди, 600 дан ортиқ киши жароҳат олди\nЧегарада COVID-19 вакцинаси билан эмланганлик гувоҳномасини талаб қилмаган маъқул - ЖССТ\nКеча Қозоғистонда 1003 кишида коронавирус аниқланди\nҚозоғистонда 17 одам COVID-19 га ўхшаш пневмония билан касалланди\nКоронавирус: Қозоғистоннинг 4 вилояти ва 1 шаҳри «қизил» зонада\nҚозоғистонда чет эллик меҳнат мигрантлари учун мамлакатда бўлиш қоидалари ўзгарди\nҚозоғистонда Парламентнинг VII чақириқ 1-чи сессияси бошланди\nҚозоғистонлик нокаутчи супероғир вазнда WBA титули учун жанг ўтказади\nГерманияда коронавирус қурбонлари сони кескин ошди


Ronald Kuman "Barselona"ni boshqarishga munosibmi? - 22 Октября 2019 - FCBARCA.NET | Barcelona muhlislari uchun\nЧетверг, 01-Окт-2020, 02:03 Приветствую Вас Гость | RSS\nГлавная » 2019 » Октябрь » 22 » Ronald Kuman "Barselona"ni boshqarishga munosibmi?\nRonald Kuman "Barselona"ni boshqarishga munosibmi?\nРональд Куман “Барселона”ни бошқаришга муносибми?\nЯқинда ижтимоий тармоқларда шов-шувли хабар тарқалди: “Рональд Куман келгуси мавсумда “Барселона”ни бошқаради”. Бу хабар омманинг эътиборини тортди, негаки Каталония клуби устози Эрнесто Вальверденинг курсиси қимирлаб турибди. Битта шармандали мағлубият унинг истеъфоси учун етарли бўлиши мумкин. Хўш, Рональд Куман унинг ўрнига муносиб номзодми?\nРональд Куман 1963 йилнинг 21 мартида Голландияда туғилган.\nФутболчи сифатида Голландияда икки марта йил футболчисига айланган. Қолаверса, у футбол тарихидаги энг сермаҳсул ҳимоячи ҳисобланади, Куман 533 та ўйинда 193 та гол уришга эришган. Айниқса, у жарима зарбаларини қойилмақом тарзда ижро этган. У жуда кўп голларини айнан стантдарт вазиятлардан киритган.\nКуман футбольчи сифатида карьерасини «Гронинген» клубида бошлаган, 1983 йилда эса “Аякс” сафига кўчиб ўтган. 1984/85 йиллардаги мавсумда биринчи бор Нидерландия чемпионига айланган. 1986—1989 йилларда “ПСВ” сафида ўйнаган ва уч бор мамлакат чемпионатида зафар қучган. 1987/88 йиллардаги мавсумда эса Европа чемпионлар кубоги соҳиби бўлган. 1989 йилда эса Куман «Барселона» аъзосига айланади ва 6 йил тўп суради. Бу муддат давомида у 4 марта Испания чемпиони бўлади, шунингдек, 1991/1992 йиллардаги мавсумда Европа чемпионлар кубоги бош совринини боши узра баланд кўтаради. Қувонарлиси, у финал ўйинида “Сампдория”га қарши ўйинда жарима зарбасини голга айлантириб, финалдаги ягона голга муаллифлик қилади. У фаолиятини 1997 йилда «Фейеноорд»да тугатади.\nТерма жамоа сафида ҳам Куман яхши натижалар қайд этган. Масалан, 1983–1994 йилларда терма сафида ўйнаб, 1988 йилги Европа чемпионатида зафар қучишни уддалаган. Шунингдек, 1990 ва 1994 йиллардаги жаҳон чемпионатида ва 1992 йилдаги Европа чемпионатида қатнашади. Куман терма жамоа сардори эди ва у терма сафида жами 78 та ўйинда 14 та гол урган.\nАна энди асосий мавзуга келдик. Рональд Куман “Барселона” мураббийи бўлишга лойиқми?\nРональд мураббийлик карьераси давомида «Витесс», «Аякс», ПСВ, АЗ, «Фейеноорд», «Бенфика», «Валенсия» ва бошқа клубларда ишлаган. 2014 йилда «Саутгемптон» клуби мураббийи бўлиб, икки мавсум фаолият олиб борган. 2016 йилнинг июнида эса «Эвертон» устозига айланади. Куман бош мураббий сифатида уч марта Нидерландия чемпиони бўлган, шунингдек, Нидерландия ва Испания кубокларини қўлга киритган. 2007/2008 йиллардаги мавсумда «Валенсия» билан Қирол кубогини қўлга киритган (финалда «Хетафе» 3:1 ҳисобида мағлуб этилган).\nКуман «Эвертон»ни бошқаргани орқали ҳам яхши танилган. Унинг қўл остида «Эвертон» дастлаб 7-ўринни эгаллаб, Европа лигаси саралашида ўйнаш имконини қўлга киритади. Лекин кейинги мавсумда салбий натижалар туфайли, 9-турда «Арсенал»дан учралган мағлубиятдан кейин истеъфога чиқади.\n2018 йилнинг 6 февралида Куман Нидерландия терма жамоаси бош мураббийсига айланди. Таъкидлаш керакки, у айни дамда ёшараётган терма жамоани яхши бошқармоқда. Ёш футболчилар билан ишлашда етарлича маҳорат ва тажрибага эга эканлигини исботлаяпти.\nТаъкидлаш керакки, айни дамда «Барселона»да ҳам ёшлар кўпаймоқда. Жамоага айнан Куманга ўхшаган футболчилар билан тил топиша оладиган, кимни қаерда ўйнатишни биладиган мураббий керакдир, балки. «Барселона»ни бошқарадиган мураббийдан, аслида, кўп нарса талаб қилинмайди. Жамоада ижрочилар етарлича, фақат мураббий кимни қачон туширишни ва қаерда ўйнатишни билса бўлгани. Шунингдек, футболчиларнинг кўнглидан ҳам чиқа олиш керак.\nРональд Куман «Барселона»га мос тушади, деб тўлиқ ишонч билан айта олмаймиз, аммо шуниси маълумки голландиялик мутахассис Эрнесто Вальвердедан тажрибалироқ. Хўш, нима деб ўйлайсиз, Куман «Барселона»ни бошқаришга муносибми?\nКатегория: Umumiy yangiliklar | Просмотров: 116 | Добавит:: -KiNG_DiMA-JR- | Теги: Barselonani, munosibmi?, boshqarishga, Kuman, Ronald | Рейтинг: 0.0/0


Тошкент аэропортида ушланган исроиллик собиқ ҳарбий қўйиб юборилди\n16:17 / 20.03.2017\nТошкентда юкида 13та ўқ бўлгани учун қўлга олинган исроиллик 12 кундан сўнг қўйиб юборилди. У бугун, 20 март куни Исроилга қайтиб кетади, деб хабар қилмоқда Исроилнинг IzRus портали.\nАввалроқ у Исроил мудофаа армияси – САХАЛда аскарлик муддатини якунлаб, Таиландга дам олишга кетаётган исроиллик аскар бўлгани ҳамда Тошкентдан транзит орқали учмоқчи бўлганида юкларидан 13та ўқ топилгани хабар қилинганди.\n«Исроил ТИВ вакилларининг Ўзбекистон раҳбарияти билан музокаралари деярли икки ҳафта давом этди, унда исроилликлар гап хато ҳақида кетганига ишонтиришмоқчи бўлди. Бу вақт давомида қўлга олинган шахсни Исроилнинг Тошкентдаги консули бориб кўрди», - дейилади нашр материалида.\nТаъкидланишича, бу Ўзбекистон билан боғлиқ биринчи шундай ҳолат эмас. 2010 йилнинг январида Тошкент аэропортида 21 ёшли исроиллик қиз қўлга олинганди, унинг сумкасида М-16 автоматининг ўқлар бўлган ўқдони топилганди.\nЯгудаева ўз дугонаси бўлган ҳарбий хизматчидан катта армия сумкасини вақтинчалик муддатга олиб турган ва ичида нима борлиги билан қизиқиб кўрмаган. Ўшанда ТИВ раҳбари Авигдор Либерманнинг аралашуви туфайли Ягудаева уч кундан сўнг озод этилганди.\nТошкент аэропорт Исроил


Россиянинг Удмуртия республикаси раҳбари қўлга олинди\n13:21 / 04.04.2017\nРоссиянинг Удмуртия республикаси раҳбари Александр Соловьев қўлга олинди. У 140 миллион рубль миқдорида пора олганликда гумонланмоқда. Бу ҳақда РФ Тергов қўмитаси расмий вакили Светлана Петренко маълум қилди.\nУнинг сўзларига кўра, амалдорга нисбатан ўта йирик ҳажмда пора олиш моддаси бўйича жиноят иши қўзғатилган.\nТерговга кўра, Соловьев 2014-2016 йилларда Кама ва Буй дарёлари устида кўприк қуриш билан шуғулланган компаниядан 139 миллион рубль олган. Бундан ташқари, унга тижорат ташкилотининг 2,7 миллион рубллик улуши ҳам теккан.\nТерговчиларнинг фикрича, минтақа раҳбари бунинг учун ишларга навбатдан ташқари тўловни федерал ва минтақавий бюджет ҳисобидан амалга ошириши лозим бўлган.\n14:10 / 27.05.2018